title: Tim Sparv

text: Alkukauden 2008 Sparv joutui olemaan sairastelun vuoksi pois kokoonpanosta, ja pelikuntoon tultuaan Halmstad lainasi hänet kahdeksan ottelun ajaksi Veikkausliigaan VPS:aan. Veikkausliigassa hän debytoi 8. toukokuuta ottelussa VPS–HJK. Sparv palasi heinäkuun alussa Halmstadiin ja vakiinnutti syksyn aikana paikkansa joukkueen avauskokoonpanossa. Hän pelasi yhteensä 13 ottelussa joukkueen sijoittuessa kaudella 2008 sarjassa kahdeksanneksi.


title: Tim Sparv

text: Sparv jatkoi Halmstadissa avauskokoonpanon pelaajana kaudella 2009. Hän pelasi yhteensä 26 ottelua, joista 22 avauskokoonpanossa. Kaudella 2009 Sparv teki myös ensimmäisen maalinsa Allsvenskanissa 19. lokakuuta pelatussa ottelussa Halmstad–Hammarby. Hänen läpimurtokaudestaan huolimatta Halmstadin kausi oli heikko ja se jäi sarjassa kolmanneksitoista vain kolmen pisteen päähän putoamiskarsinnasta.


title: Tim Sparv

text: Sparv siirtyi elokuussa 2009 tehdyn sopimuksen mukaisesti tammikuussa 2010 kolmen ja puolen vuoden sopimuksella Hollannin Eredivisiessä pelanneeseen FC Groningeniin. Hän debytoi Eredivisiessä 7. maaliskuuta 2010 ottelussa FC Groningen–VVV-Venlo. Hän pelasi kevätkaudella 2010 yhteensä 11 Hollannin liigan ottelua ja Groningen sijoittui sarjassa kahdeksanneksi.


title: Tim Sparv

text: Varsinaisen läpimurron Groningenissa Sparv teki kaudella 2010–2011, kun hän nousi avauskokoonpanon vakiopelaajaksi. Sparv pelasi Groningenin 38 sarjaottelusta 34, ja hän oli sivussa kokoonpanosta vain pelikieltojen takia. Ensimmäisen maalinsa Eredivisiessä hän teki 14. elokuuta ottelussa AZ–Groningen. Kausi oli onnistunut myös koko joukkueen kannalta, sillä Groningen ylsi sarjassa viidennelle sijalle.


title: Tim Sparv

text: Sparv jatkoi Groningenin avauskokoonpanossa kaudella 2011–2012. Hän pelasi yhteensä 30 ottelua, joista 27 avauskokoonpanossa. Hyvän kauden jälkeen Groningen lähti kauteen kovin tavoittein. Joukkue oli joulukuussa sarjan kärkipäässä, mutta Groningen voitti joulun jälkeen vain kolme ottelua ja putosi sarjataulukossa lopulta neljänneksitoista. Heikon kauden päätteeksi Groningen antoi valmentajalleen potkut.


title: Tim Sparv

text: Kauteen 2012–2013 Groningen lähti uuden valmentajan Robert Maaskantin johdolla ja Sparv jatkoi joukkueen runkopelaajana. Hän pelasi syyskauden 17 ottelusta 15. Kevätkaudella Sparv oli kuitenkin avauskokoonpanossa enää vain kolmessa ottelussa. Yhteensä otteluita kertyi kauden aikana 23 ja maaleja kaksi. Groningen sijoittui sarjassa seitsemänneksi, mutta Sparville kausi oli pettymys ja hän ilmoitti kauden päätyttyä etsivänsä uutta seuraa.


title: Tim Sparv

text: Sparv siirtyi toukokuussa 2013 kolmen vuoden sopimuksella Saksan 2. Bundesligassa pelanneeseen Greuther Fürthiin. Sparv debytoi 2. Bundesligassa 21. heinäkuuta 2013 ottelussa Greuther Furth–Arminia Bielefeld. Hän pelasi yhteensä 28 ottelua, joista 25 avauskokoonpanossa. Kauden ainoan maalinsa 2. Bundesligassa Sparv teki 30. syyskuuta 2013 ottelussa Greuther Fürth–Dynamo Dresden. Greuther Fürth oli sarjassa kolmas ja pääsi nousukarsintoihin, mutta joukkue ei onnistunut nousemaan Bundesligaan.


title: Tim Sparv

text: Sparv siirtyi heinäkuussa 2014 yllättäen neljän vuoden sopimuksella Tanskan Superligassa pelaavaan FC Midtjyllandiin. Sparv debytoi Superligassa 20. heinäkuuta 2014 ottelussa Midtjylland–Bröndby. Sparv vakiinnutti nopeasti paikkansa avauskokoonpanossa, ja hän pelasi kaudella 2014–2015 yhteensä 29 ottelua, joista 24 avauksessa. Midtjylland pelasi Eurooppa-liigan karsinnoissa, mutta se hävisi play-off -kierroksen otteluparinsa Panathinaikokselle, eikä päässyt lohkovaiheeseen. Midtjylland voitti ensimmäisen kerran Superligan ja Tanskan mestaruuden ja pääsi seuraavalla kaudella Mestarien liigan karsintoihin. Sparv valittiin kauden päätteeksi Midtjyllandin vuoden pelaajaksi.


title: Tim Sparv

text: Midtjyllandin kausi 2015–2016 alkoi hyvin, kun joukkue oli alkukauden Tanskan liigan kärkijoukkue ja europelien karsinnoissa se eteni Eurooppa-liigan lohkovaiheeseen voittamalla ratkaisevassa otteluparissa Sparvin entisen seuran Englannin liigan Southamptonin. Sparv jatkoi Midtjyllandin avainpelaajana, ja hän pelasi 31 liigaottelua. Sparv debytoi Eurooppa-liigassa 17. syyskuuta 2015 ottelussa Midtjylland–Legia Varsova. Suomen Palloliitto valitsi Sparvin lokakuussa Vuoden jalkapalloilijaksi 2015. Midtjylland oli Eurooppa-liigan lohkossaan toinen, kun se jätti taakseen Club Bruggen ja Legian. Lohkon voitti Napoli. Kevätkaudella pelatuissa pudotuspeleissä Midtjylland kohtasi ensimmäisellä kierroksella Manchester Unitedin. Erityisesti otteluparin kotiottelusta tuli yksi kauden kohokohdista. Midtjylland voitti ensimmäisen osaottelun 2–1, ja Sparv debytoi ottelussa joukkueensa kapteenina. ManU eteni kuitenkin jatkoon yhteismaalein 6–3. Sparv pelasi Midtjyllandin kaikki 14 europeliä. Tanskan liigassa Midtjylland jäi kolmanneksi, kun FC København vei mestaruuden 12 pisteen erolla. Midtjylland pääsi kuitenkin seuraavan kauden Eurooppa-liigan karsintoihin.


title: Tim Sparv

text: Sparv sai kaudeksi 2016–2017 suomalaisia seurakavereita, kun Kaan Kairinen ja Markus Halsti siirtyivät seuraan. Sparv ehti pelata kauden alussa vain yhden Eurooppa-liigan karsintaottelun ennen kuin hän loukkaantui vakavasti. Sparv palasi polvivamman jälkeen Midtjyllandin kokoonpanoon marraskuussa, mutta hän pystyi pelaamaan kauden aikana vain neljässä Tanskan liigan ottelussa. Midtjylland pelasi Eurooppa-liigan karsinnoissa, mutta se hävisi play-off -kierroksen otteluparinsa Osmanlısporille, eikä päässyt lohkovaiheeseen. Midtjylland oli Tanskan liigassa neljäs ja se pääsi jälleen seuraavan kauden Eurooppa-liigan karsintoihin.


title: Tim Sparv

text: Midtjyllandin ja Sparvin kausi 2017–2018 alkoi hyvin ja joukkue nousi taistelemaan sarjan kärkisijoista syyskauden aikana. Eurooppa-liigan karsinnoissa Midtjylland eteni play-off -kierrokselle, mutta hävisi otteluparinsa Apollon Limassolille, eikä päässyt lohkovaiheeseen. Sparv pelasi kaikissa kahdeksassa europelissä Midtjyllandin avauskokoonpanossa. Sparv palasi Midtjyllandin avainpelaajaksi myös Tanskan liigan otteluissa, ja hän pelasi kaudella 2017–2018 yhteensä 31 ottelua, joista 28 avauskokoonpanossa. Ensimmäisen maalinsa Tanskan liigassa Sparv teki 9. huhtikuuta 2018 ottelussa Midtjylland–København. Midtjylland voitti Superligan ja Tanskan mestaruuden neljän pisteen erolla toiseksi tulleeseen Brøndbyyn, ja se pääsi seuraavan kauden Mestarien liigan karsintoihin. Tanskan cupissa joukkue eteni välieriin, mutta joukkue hävisi välieräottelun Brøndbylle maalein 1–3.


title: Tim Sparv

text: Tim Sparv debytoi ikäluokkansa (1987) maajoukkueessa 15-vuotiaana 2. huhtikuuta 2002 Drontenissa pelatussa maaottelussa Hollanti–Suomi. Sparv valittiin Suomen vuoden 2003 alle 17-vuotiaiden MM-kisojen joukkueeseen, mutta hän ei pelannut turnauksessa minuuttiakaan. Sparv pelasi oman ikäluokkansa maajoukkueessa 32 maaottelua, vuotta vanhempien (1986) maajoukkueessa 13 maaottelua ja kaksi vuotta vanhempien (1985) maajoukkueessa kaksi maaottelua. Poikien maaotteluissa Sparv teki kaksi maalia.


title: Tim Sparv

text: Alle 21-vuotiaiden maajoukkueessa Sparv debytoi 19-vuotiaana 7. lokakuuta 2006 Senecissä pelatussa maaottelussa Slovakia–Suomi. Sparv kuului Suomen vakiomiehistöön vuoden 2009 alle 21-vuotiaiden EM-kisojen karsintaotteluissa. Sparv valittiin myös Suomen joukkueeseen EM-kisojen lopputurnaukseen, ja hän aloitti avauskokoonpanossa kaikissa Suomen kolmessa ottelussa. Sparv toimi Suomen joukkueen kapteenina EM-kisojen karsinnoissa sekä lopputurnauksessa, ja hän teki EM-kisoissa Suomen ainoan maalin. Sparv pelasi 19 nuorten maaottelua ja hän teki niissä kuusi maalia.


title: Tim Sparv

text: A-maajoukkueessa Sparv debytoi 21-vuotiaana, kun Stuart Baxter valitsi hänet avauskokoonpanoon 4. helmikuuta 2009 Tokiossa pelatussa ottelussa Japani–Suomi. Sparv oli mukana Suomen joukkueessa maalis- ja syyskuussa 2009 otteluissa, mutta jäi kuitenkin ilman peliminuutteja. Ensimmäisen arvokisojen karsintaottelun Sparv pelasi 10. lokakuuta 2009, kun Baxter valitsi hänet avauskokoonpanoon Olympiastadionilla pelatussa karsintaottelussa Suomi–Wales. Sparv aloitti avauskokoonpanossa myös seuraavassa, karsinnat päättäneessä ottelussa Saksaa vastaan. Suomi sijoittui vuoden 2010 MM-kisojen karsintalohkossaan kolmanneksi Saksan ja Venäjän jälkeen. Lohkossa Suomen taakse jäivät Wales, Azerbaidžan ja Liechtenstein. Sparv pelasi Suomen kymmenestä karsintaottelusta kaksi viimeistä, ja yhteensä hän pelasi vuoden 2009 aikana viidessä maaottelussa.


title: Tim Sparv

text: Sparv jatkoi A-maajoukkueen avauskokoonpanossa myös vuoden 2012 EM-kisojen karsintoihin valmistavissa otteluissa sekä syksyn 2010 karsintaotteluissa. Sparv pelasi karsintojen kolmessa ensimmäisessä ottelussa avauskokoonpanossa, ja hän muodosti keskikentän pohjan kaksikon Roman Eremenkon kanssa. Suomi hävisi kolme ensimmäistä otteluaan Moldovalle, Hollannille sekä Unkarille, ja päävalmentaja vaihtui Unkari-ottelun jälkeen. A-maajoukkue pelasi vuoden viimeisen karsintaottelun Olli Huttusen alaisuudessa. Mixu Paatelainen aloitti A-maajoukkueen uutena päävalmentajana keväällä 2011. Sparv putosi hetkeksi avauskokoonpanosta uudessa 4–3–2–1-ryhmityksessä, mutta hän palasi A-maajoukkueen keskikentälle lokakuussa 2011 pelaten karsintaotteluissa sekä Ruotsia että Unkaria vastaan täydet 90 minuuttia. Sparv muodosti keskikentän kolmikon Roman Eremenkon ja Alexander Ringin kanssa. Suomi sijoittui vuoden 2012 EM-kisojen karsintalohkossaan neljänneksi Hollannin, Ruotsin ja Unkarin jälkeen. Lohkossa Suomen taakse jäivät Moldova ja San Marino. Sparv pelasi viisi Suomen kymmenestä karsintaottelusta ja vuosina 2010–2011 yhteensä 13 maaottelua.


title: Tim Sparv

text: Sparv pelasi viidessä valmistavassa maaottelussa. Ensimmäisen A-maaottelumaalinsa Sparv teki 15. elokuuta 2012 Belfastissa pelatussa ottelussa Pohjois-Irlanti–Suomi, kun hän viimeisteli Suomen 2–1-kavennusmaalin 3–3-tasapeliin päättyneessä ottelussa. Sparv pelasi molemmissa syksyn 2012 karsintaotteluissa täydet 90 minuuttia. Vuoden 2014 MM-kisojen karsintojen ehdottomaksi tapaukseksi jäi Gijónissa maaliskuussa 2013 pelattu vierasottelu Espanjaa vastaan. Suomi venyi ottelussa 1–1-tasapeliin hallitsevaa maailmanmestaria ja Euroopan mestaria vastaan. Sparv vaihdettiin ottelussa kentälle 69. minuutilla, kun Teemu Tainio tuli vaihtoon. Sparv pelasi vuoden 2013 kuudesta karsintaottelusta neljässä ja tuli kolme kertaa vaihdosta kentälle. Sparv ei ollut kokoonpanossa karsintojen päätöspelissä Ranskaa vastaan pelikiellon vuoksi. Suomi sijoittui vuoden 2014 MM-kisojen karsintalohkossaan kolmanneksi Espanjan ja Ranskan jälkeen. Lohkossa Suomen taakse jäivät Georgia ja Valko-Venäjä. Sparv pelasi Suomen kahdeksasta karsintaottelusta kuudessa ja vuosina 2012–13 yhteensä 16 maaottelua, joissa hän teki yhden maalin.


title: Tim Sparv

text: Odotukset vuoden 2016 EM-kisojen karsintoja kohtaan olivat suuret, kun lopputurnaukseen pääsi ensimmäistä kertaa 24 maata. Sparv pelasi neljässä karsintoihin valmistavassa maaottelussa, ja hän muodosti karsintojen avausottelussa keskikentän kolmikon Perparim Hetemaj’n ja Alexander Ringin kanssa. Sparv pelasi kaikissa syksyn 2014 neljässä karsintaottelussa täydet 90 minuuttia. Suomi voitti karsintojen avausottelussa Färsaaret, mutta sai sen jälkeen vain yhden pisteen seuraavista viidestä ottelusta. Suomen hävittyä neljä karsintaottelua peräkkäin päävalmentaja Mixu Paatelainen sai potkut kesäkuussa 2015, ja loppuvuoden maajoukkueen päävalmentajana toimi Markku Kanerva. Sparv pelasi maalis- ja kesäkuun karsintaotteluissa täydet minuutit. A-maajoukkue palasi Kanervan alaisuudessa perinteiseen 4–4–2-ryhmitykseen ja Sparv jatkoi syksyn karsintaotteluissa keskikentällä puolustavassa roolissa. Hän toimi myös A-maajoukkueen kapteenina syksyn 2015 karsintaotteluissa, kun Niklas Moisander oli loukkaantumisen vuoksi sivussa. Suomi jäi vuoden 2016 EM-kisojen karsintalohkossaan neljänneksi Pohjois-Irlannin, Romanian ja Unkarin jälkeen. Lohkossa Suomen taakse jäivät Färsaaret ja Kreikka. Sparv pelasi Suomen kymmenestä karsintaottelusta yhdeksän ja vuosina 2014–15 yhteensä 16 maaottelua.


title: Tim Sparv

text: Suomi aloitti valmistautumisen uuden päävalmentajan Hans Backen johdolla. Sparv pelasi neljässä karsintoihin valmistavassa maaottelussa, mutta hän oli sivussa kuudesta ensimmäisestä karsintaottelusta vakavan loukkaantumisen vuoksi. A-maajoukkueen vuosi 2016 oli synkkä, kun joukkue ei voittanut vuoden aikana yhtään ottelua. Suomi sai neljästä karsintaottelusta vain yhden pisteen, ja päävalmentaja Backe sai potkut joulukuussa 2016. Uudeksi päävalmentajaksi nimitettiin Markku Kanerva. Sparv palasi maajoukkueen keskikentälle syyskuun 2017 karsintaotteluissa Islannia ja Kosovoa vastaan. Hän toimi jälleen myös A-maajoukkueen kapteenina. MM-karsintojen loppu sujui Suomelta hyvin ja neljä ottelua toi kahdeksan pistettä. Suomi jäi vuoden 2018 MM-kisojen karsintalohkossaan viidenneksi Islannin, Kroatian, Ukrainan ja Turkin jälkeen. Lohkossa Suomen taakse jäi Kosovo. Sparv pelasi Suomen kymmenestä karsintaottelusta kolme ja vuosina 2016–2017 yhteensä seitsemän maaottelua.


title: Tim Sparv

text:
FC Midtjylland
"Tilanne 29. lokakuuta 2018."


title: Tim Sparv

text: "Tilanne 15. elokuuta 2012."


title: Erkki Haukipuro

text: Erkki Antero Haukipuro (18. helmikuuta 1921 Raahe – 27. syyskuuta 2001 Oulu) oli Oulun läänin entinen maaherra, kansanedustaja, ministeri ja ammatiltaan maanviljelijä.


title: Erkki Haukipuro

text: Ennen maaherranimitystään maanviljelijänä Merijärvellä toiminut Haukipuro oli käynyt kansakoulun ja kansankorkeakoulun Alkio-opistossa. Kunnallispoliittisen uransa hän aloitti 1951 Merijärven kunnanvaltuutettuna ja vuodesta 1954 kunnanvaltuuston puheenjohtajana. Eduskunnan jäseneksi hänet valittiin 1966 ja uudelleen 1970, ja maa- ja metsätalousministeriksi hän tuli Sorsan I hallitukseen 1972, josta tehtävästä hän 1973 siirtyi Oulun läänin maaherraksi toimien siinä tehtävässä aina eläkkeelle siirtymiseen eli vuoteen 1986 asti. Presidentin valitsijamieheksi hänet valittiin 1968.


Tampereen yliopiston hypermedialaboratorio teki vuorovaikutteisen median tutkimusta, kohteenaan mm. digitaaliset pelit ja Internet. Yksikkö oli osa Tampereen yliopiston informaatiotieteiden tiedekuntaa, ja tutkimuspalvelujen lisäksi se tarjosi uusmediaan, Internetiin ja tietoyhteiskuntaan liittyviä opintoja.


Tampereen yliopiston hypermedialaboratorio yhdistyi informaatiotutkimuksen laitokseen vuoden 2009 alussa. Uuden yksikön nimi on Informaatiotutkimuksen ja interaktiivisen median laitos.


Tampereen yliopiston hypermedialaboratoriossa tutkittiin, mitä digitaalinen media merkitsee yhteiskunnan, kulttuurin, yhteisöjen ja yksilöiden näkökulmasta. Tutkimus perustui ihmistieteisiin, ja tutkittavia aiheita ovat muun muassa avoin lähdekoodi, oppimisympäristöt, sosiaalinen media, digitaaliset pelit, pelisuunnittelu ja osallistuva suunnittelu. Enemmistö tutkimus- ja kehityshankkeista toteutettiin yritysten ja muiden tutkimusorganisaatioiden kanssa yhteistyössä.


title: Tampereen yliopiston hypermedialaboratorio

text: Tampereen yliopiston opiskelijat saattoivat valita hypermedian sivuaineekseen. Perusopinnot perehdyttivät digitaaliseen viestintään ja hypermediasovellusten käytännön toteuttamiseen. Aineopinnoissa opiskelijat harjoittelivat, miten hypermediaa voidaan suunnitella, arvioida, tutkia ja soveltaa.


title: Grazin raatihuone

text: Grazin raatihuone () on rakennus Grazin kaupungissa, Itävallassa. Sen ovat suunnitelleet wieniläiset arkkitehdit Wielemans & Reuter. Heidät valittiin tehtävään arkkitehtuurikilpailun jälkeen, joka pidettiin vuonna 1886. Rakennus valmistui lopulta vuonna 1893. Vanhaa saksalaistyyliä mukailevan rakennuksen tieltä raivattiin pois lähes kokonainen kortteli: vain kolme kapeahkoa taloa jäi jäljelle.


title: Grazin raatihuone

text: Grazin ensimmäinen raatihuone, nimeltään "Alte Kanzlei", rakennettiin Judengasselle vuonna 1450. Se kävi nopeasti kuitenkin liian pieneksi, ja nykyisen raatihuoneen paikalle rakennettiin vuonna 1550 uusi, renessanssiasuinen raatihuone. Se purettiin vuonna 1803 ja korvattiin klassistisella Christoph Stadlerin suunnittelemalla rakennuksella vuosina 1805–1807. Stadlerin rakennus on nykyisen raatihuoneen edeltäjä.


title: V150

text:
V150 on erityisesti muokattu TGV-juna, joka rikkoi tavanomaisten junien nopeusennätyksen 3. huhtikuuta 2007. Juna on valmistettu Ranskassa ja se saavutti nopeuden 574,8 km/h LGV Est-radalla.
Japanilainen Maglev-juna (JR-Maglev) on kulkenut magneettista levitaatiota käyttäen vielä suuremmalla nopeudella.


title: Vitali Masol

text: Vitali Andrijovytš Masol (, 14. marraskuuta 1928 – 21. syyskuuta 2018), oli ukrainalainen poliitikko, Ukrainan sosialistisen neuvostotasavallan ministerineuvoston puheenjohtaja 1987–1990 ja uudelleen vastaavassa tehtävässä Ukrainan pääministerinä 16. kesäkuuta 1994 – 1. maaliskuuta 1995.


title: Vitali Masol

text: Hän valmistui 1951 Kiovan polyteknisestä instituutista. Hänestä tuli 1972 Ukrainan kommunistisen puolueen varapuhemies ja 1979 varapääministeri ja Ukrainan valtion suunnittelukomitean puhemies.


title: Vitali Masol

text: Masol vastusti Ukrainan kommunistisen puolueen 28. kokouksen päätöstä Ukrainan suvereniteetista ja siirtymisestä säänneltyyn markkinatalouteen, sekä vaatimuksia Neuvostoliiton hajauttamisesta uudelleen liittosopimuksella. Masolin hallitus kaatui lokakuussa 1990 opiskelijaprotesteihin ja lakkoihin ruoan puutteen vuoksi.


title: Vitali Masol

text: Hän muodosti hallituksen uudelleen 1994. Hänen hallituksensa 24 ministeristä vain neljä oli ensikertalaisia. Masolin hallitus kesti vuoteen 1995, jonka jälkeen hän jäi eläkkeelle.


title: Herkkusienet

text: Herkkusienet ("Agaricus") on helttasienten suku, johon saattaa kuulua yli 300 lajia. Joukossa on sekä myrkkysieniä että merkittäviä ruokasieniä. Joitakin lajeja viljellään ravinnoksi.


title: Herkkusienet

text: Suomen herkkusienet tunnetaan huonosti. Kun pyritään tarkkaan lajinmääritykseen, törmätään heti kahteen ongelmaan. Ensimmäinen on lähes kaaosmainen nimistön kirjavuus, jota ei ainakaan helpota se, että monet tutkijat yhdistelevät nimiä synonyymeiksi toisistaan poikkeavasti. Pahimmillaan saattaa yhdellä (tai useammalla?) lajilla olla jopa kahdeksan eri nimeä. Toisaalta eri auktorit käyttävät samaa nimeä selvästi eri lajeista.


title: Herkkusienet

text: Alkuaan "Agaricus"-suku merkitsi yleensä helttasientä, kunnes Fries alkoi jakaa sitä alasukuihin, jotka on sittemmin nostettu itsenäisen suvun arvoon. (Paul Kummer oli tässä aktiivinen.) Herkkusienet Fries merkitsi "Psalliota"-sukuun. Nykyisten nimistösääntöjen mukaan kuitenkin nimi "Agaricus" pitää säilyttää entisen merkityksensä tyypillisimmän osan nimenä. Näin "Psalliota"-nimi on jäänyt synonyymiksi ja "Agaricus" on tullut merkitsemään herkkusieniä. Tosin ranskalaiset ja eräät muutkin tutkijat suosivat edelleen "Psalliota"-nimeä.


title: Herkkusienet

text: Toinen vaikeus on selvien tuntomerkkien epämääräisyys ja suuri vaihtelevuus. Sen seurauksena eri lajien tuntomerkit menevät osaksi päällekkäin. Tämä hankaloittaa varsinkin ns. kulttuurilajien tarkkaa määritystä. Yleensä tarkkaan lajinmääritykseen tarvitaan lisäksi mikroskooppista ja kemiallista tutkimusta.


title: Herkkusienet

text: Joitakin poikkeuksia ("Leucoagaricus, Stropharia, Melanophyllum") lukuun ottamatta sieni on hyvin helppo määrittää herkkusieneksi. Sukuna se on lähes yhtä selväpiirteinen kuin esimerkiksi kärpässienten suku. Yhteisiä ominaisuuksia herkkusienille ovat muun muassa kuiva, ei sateellakaan limainen lakin pinta, rengas jalassa ja jalan helppo irtoavuus lakista. Jalan tyvessä ei ole kärpässienelle tyypillistä tuppea. Kosketeltaessa tai leikattaessa herkkusieni usein värjäytyy joko keltaiseksi tai punaiseksi. Heltat ovat nuoressa sienessä vaaleat, joko harmahtavat tai lihanpunaiset. Ne tummuvat iän myötä niin, että vanhan sienen heltat ovat liki mustat. Itiöpöly on suklaanruskeaa. Nämä kaksi viimeistä ominaisuutta ovatkin varmin tapa erottaa herkkusieni tappavan myrkyllisestä valkokärpässienestä, jonka itiöpöly on valkoista ja heltat eivät vanhanakaan tummu.


title: Herkkusienet

text: Lakin halkaisija on tavallisesti 5-15 cm, kääpiöherkkusienillä vain 2-4 cm. Haju vaihtelee. Se voi olla miellyttävän sienimäinen, anista tai karvasmantelia muistuttava, mutta myös epämiellyttävä, karbolia, virtsaa, jodia tai raakaa kalaa muistuttava.


title: Herkkusienet

text: Parhaita herkkusienten kasvupaikkoja ovat vanhat puistonurmikot, suurten kuusien alustat, muurahaispesät, laidunniityt ja vastaavat. Myös rehevissä lehdoissa kasvaa oma lajistonsa.


title: Herkkusienet

text: Useimpien herkkusienten levinneisyyden pohjoisraja on Suomessa tutkimatta. Suku on kuitenkin eteläpainotteinen niin, että lajimäärä harvenee selvästi pohjoiseen mentäessä. Joitakin lajeja (esimerkiksi kuusiherkkusieni, nurmiherkkusieni ja peltoherkkusieni) voi kuitenkin löytää koko Suomesta aina Lappia myöten. Herkkusienilajeja lienee Suomessa runsaat 30.


title: Herkkusienet

text: Syötävyyden kannalta herkkusienet muodostavat ehkä kaikkein tärkeimmän sienisuvun. Läntisen maailman viljellyistä sienistä ne muodostavat edelleen leijonanosan. Luonnonvaraisistakin herkkusienistä useimmat ovat erittäin herkullisia. Myös niiden ravintoainekoostumus on herkkutatin ohella sienten parhaita. On kuitenkin vältettävä keräämästä varsinkaan kellertyviä herkkusieniä alueilta, joissa ne voivat kerätä raskasmetalleja ja muita saasteita. Lisäksi Suomessa esiintyy ainakin yksi lievästi myrkyllinen haisuherkkusieni (käytetty myös nimeä meriherkkusieni "Agaricus bernardi"). Sen sijaan varsinaista myrkkyherkkusientä ("Agaricus xanthodermus") ei ole tavattu Suomesta.


title: Grazin kellotorni

text: Grazin kellotorni () on rakennus Grazin kaupungissa, Itävallassa. Se sai nykyisen ilmeensä 1500-luvun puolivälissä. Kellotornin nykyinen koneisto on peräisin vuodelta 1712, ja niiden rakennuksesta on vastannut Sylvester Funck. Kellotornissa sijaitsee myös Grazin vanhin kello, vuodelta 1385. Rakennus yltää 28 metrin korkeuteen.


title: Grazin oopperatalo

text: Grazin oopperatalo () on Itävallan toiseksi suurin oopperatalo.


title: Grazin oopperatalo

text: Oopperatalon rakennus ei alun perin kuitenkaan toiminut oopperatalona vaan teatterina. Sen ensimmäinen esitys olikin Friedrich Schillerin draamanäytelmä "Wilhelm Tell", joka esitettiin 16. syyskuuta vuonna 1899. Rakennuksen suunnittelivat wieniläiset arkkitehdit Fellner & Helmer, jotka kaupunginvaltuuston pyynnöstä suunnittelivat rakennuksen grazilaisen barokkiarkkitehdin Johann Bernhard Fischer von Erlachin tyyliin, sillä von Erlach itse ei ollut suunnitellut ainoatakaan rakennusta kotikaupunkiinsa Graziin.


title: Grazin oopperatalo

text: Toisessa maailmansodassa tapahtuneen pommiräjähdyksen jälkeen oopperatalon alkuperäinen pylväskäytävä purettiin ja rakennuksen julkisivua yksinkertaistettiin. 1980-luvun keskivaiheilla oopperatalon hillitty laajennusosa valmistui. Sen suunnitteli Günther Wawrik.


title: Nestor (mytologia)

text: Nestor () oli kreikkalaisessa mytologiassa Pyloksen kuninkaan Neleuksen ja Khloriin poika. Hänestä tuli kuningas Herakleen surmattua Neleuksen ja kaikki Nestorin veljet ja sisaret. Hänen vaimonsa oli joko Eurydike tai Anaksibia, ja heidän lapsiaan olivat Perseus, Peisistratos, Aretos, Thrasymedes, Pisidike, Polykaste, Stratikhos, Ekhefron ja Antilokhos.


title: Nestor (mytologia)

text: Nestor oli argonautti, joka auttoi taistelussa kentaureja vastaan ja osallistui Kalydonin metsäkarjun metsästykseen. Myöhemmin hän ja hänen poikansa Antilokhos ja Thrasymedes taistelivat akhaialaisten puolella Troijan sodassa. Vaikka Nestor oli jo vanha mies sodan alkaessa, hänet tunnettiin edelleen rohkeudestaan ja puhetaidoistaan. "Iliaassa" hänet kuvataan antamassa usein neuvoja nuoremmille sotureille; hän kehotti myös Agamemnonia ja Akhilleusta sopimaan erimielisyytensä. Vanhuus esti häntä osallistumasta varsinaiseen taisteluun, mutta hänen johtaessaan Pyloksen joukkoja Paris surmasi yhden hänen valjakkonsa hevosista jousensa nuolella. Patrokloksen hautajaisissa Nestor neuvoi poikaansa Antilokhosta, kuinka hän voisi voittaa kilpa-ajot. Antilokhos joutui pian tämän jälkeen Memnonin surmaamaksi.


title: Nestor (mytologia)

text: "Odysseiassa" Nestor oli jo palannut turvallisesti takaisin Pylokseen, ja Odysseuksen poika Telemakhos matkusti sinne kysyäkseen isänsä kohtaloa. Nestor otti Telemakhoksen vieraanvaraisesti vastaan mutta ei pystynyt auttamaan Odysseuksen kohtalon selvittämisessä millään tavoin.


title: Nestor (mytologia)

text: Nestorin palatsiksi kutsuttu mykeneläisaikaisen palatsin arkeologinen kohde sijaitsee nykyisen Pýloksen kaupungin pohjoispuolella. Homeroksen Nestorilla oli tunnettu malja, niin kutsuttu Nestorin malja, ja nimi on kytketty myös kahteen myöhempään arkeologiseen löytöön.


title: Eggenbergin linna

text: Eggenbergin linna () on linna Grazissa, Itävallassa. Se edustaa barokin tyylisuuntaa, ja rakennettiin vuosina 1625-1656. Sen rakennutti keisari Ferdinand II:n poliittinen neuvonantaja Hans Ulrich von Eggenberg. Linnan suunnittelusta vastasi arkkitehti Giovanni Pietro de Pomis. Sen arkkitehtonisia esikuvia olivat Madridin El Escorial ja Toledon Alcázarin linnoitus. Nykyisin linnaa käytetään kulttuurisissa tarkoituksissa, ja siellä sijaitsee muun muassa Joanneumin museon kokoelmia.


title: Eggenbergin linna

text: Eggenbergin linna valittiin Unescon maailmanperintöluetteloon vuonna 2010. Se hyväksyttiin Grazin historiallisen keskustan laajennukseksi.


title: Heta Välimäki

text: Heta Välimäki (s. 22. kesäkuuta 1981 Espoo) on helsinkiläinen valtiotieteiden kandidaatti, joka toimi Demarinuorten puheenjohtajana vuosina 2006-2010. Ennen valintaansa Välimäki toimi kolme vuotta kansanedustaja Risto Kuisman eduskunta-avustajana.


title: Heta Välimäki

text: SDP asetti Välimäen ehdokkaaksi kevään 2007 eduskuntavaaleissa, mutta äänimäärä ei riittänyt kansanedustajan paikkaan. Välimäki on varavaltuutettu ja Helsingin kaupunkisuunnittelulautakunnan jäsen.


title: Malaccamax

text: Malaccamax on laivanrakennukseen liittyvä nimitys, joka tarkoittaa suurinta laivaa, joka voi kulkea Malakan salmen läpi. Malaccamaxiksi määritellään laiva, joka kuljettaa kontteja 18 000 TEU, on kantavuudeltaan 300 000 tonnia, pituudeltaan 470 metriä, leveydeltään 60 metriä tai syväykseltään 20 metriä. Laivan kokoa rajoittaa salmen matalin kohta, jossa on syvyyttä vain 25 metriä.


title: Malaccamax

text: Post-Malaccamax-laiva, eli Malaccamaxia suurempi, joutuu kiertämään Australian tai käyttämään Lombokin salmea, joka on Balin ja Lombokin saarten välissä.


title: Unto Kupiainen

text: Unto Aulis Kupiainen (8. huhtikuuta 1909 Helsinki – 4. heinäkuuta 1961 Savonlinna) oli suomalainen runoilija, kääntäjä ja kirjallisuudentutkija.


title: Unto Kupiainen

text: Unto Kupiaisen vanhemmat olivat toimittaja Alpo Kupiainen ja Aune Kaihovaara. Unto Kupiainen kävi koulunsa Viipurissa ja tuli ylioppilaaksi Viipurin klassillisesta lyseosta vuonna 1927. Lukuvuoden 1927−28 hän toimi kansakoulunopettajana Viipurin mlk:n Kilpeenjoen koulussa. Käytyään Reserviupseerikoulun 21. kurssin hän työskenteli valistusohjaajana suojeluskuntajärjestössä talvisodan syttymiseen saakka. Hän valmistui filosofian kandidaatiksi 1931 ja lisensiaatiksi 1940 sekä väitteli tohtoriksi 1947.


title: Unto Kupiainen

text: Kupiainen opetti kirjallisuutta Pohjois-Karjalan Opistossa Niittylahdessa 1947–49. Hän toimi vuodesta 1950 kotimaisen kirjallisuuden professorina Yhteiskunnallisessa korkeakoulussa sekä vuodesta 1955 korkeakoulun vararehtorina.


title: Unto Kupiainen

text: Unto Kupiainen oli naimisissa kaksi kertaa, vuosina 1934–41 Salme Hietamiehen kanssa ja vuodesta 1947 Kerttu Sihvosen kanssa.


title: Unto Kupiainen

text: Kupiainen kirjoitti salanimillä "Kakkonen" ja "Mikko Naula" humoristisia ajanvieteromaaneja ja -kertomuksia. Nimimerkillä "Haavi" kirjoittamissaan pakinoissa hän ruoti kotimaisen kulttuurin ja kirjallisuuden ilmiöitä ja virtauksia. Kupiaisen ensimmäinen runokokoelma "Lyyra ja miekka" ilmestyi 1935 ja viimeiseksi jäänyt runokokoelma "Polaris" vuonna 1961.


title: Unto Kupiainen

text: Kupiainen oli jatkosodan aikana kirjoittanut runokokoelman "Kuolemaan vihityt", josta Olavi Paavolainen sai tehtävän antaa lausunnon sotavuonna 1942. Se oli joutunut sotasensuurin huomion kohteeksi, ja Paavolainen kommentoi: ”– – kokoelma uhkuu synkintä sotaväsymystä ja morbidia kauhunkuvausta.” Kokoelma ei ainakaan sellaisenaan ilmestynyt, mahdollisesti joitakin runoja oli kahdessa seuraavassa kokoelmassa "Mustan linnun puu" (1942) ja "Vangittu laulu" (1944).


title: FK Šahtjor Karaganda

text: FK Šahtjor Karaganda (, ) on jalkapalloseura Karagandasta, Kazakstanista. Joukkue pelaa maan pääsarjassa Superliigassa.


title: FK Šahtjor Karaganda

text: Šahtjor perustettiin vuonna 1958. Seura on pelannut Kazakstanin Superliigassa sarjan perustamisesta (1992) lähtien.


title: FK Šahtjor Karaganda

text: Neuvostoaikana Šahtjor oli yksi johtavista kazakstanilaisseuroista. Kazakstanin Superliigan mestaruuden se on voittanut vuosina 2011 ja 2012. Šahtjor pääsi ensimmäisen kerran eurokentille vuoden 2006 Intertoto-cupissa, jossa se kohtasi ensimmäisellä kierroksella valkovenäläisen FC MTZ-RIPOn häviten yhteismaalein 4–6.


title: FK Šahtjor Karaganda

text: Šahtjor pelasi kauden 2013–2014 Mestarien liigan karsinnoissa. Se pudotti valkovenäläisen BATEn ja albanialaisen Skënderbeun mutta hävisi viimeisellä karsintakierroksella skotlantilaiselle Celticille eikä näin selvinnyt lohkovaiheeseen. Häviö viimeisellä kierroksella oikeutti sekin kuitenkin Šahtjorin osallistumaan alempaan Eurooppa-liigaan historiallisesti ensimmäisenä kazakstanilaisjoukkueena.


title: FK Šahtjor Karaganda

text: Juha Malinen palkattiin seuran valmentajaksi helmikuussa 2007 kaksivuotisella sopimuksella. Hän ehti toimia seurassa 7 kuukautta, kunnes tiet erosivat. Malisen erottamishetkellä seura oli kolmannella tilalla kauden ollessa puolivälissä.


title: Kapitan Bukaev

text: Kapitan Bukaev on venäläinen jokijäänmurtaja. Se on yksi kuuden murtajan sarjasta, joka on tarkoitettu toimimaan Volgan ja Itämeren välisellä vesireitillä sekä Siperian joilla. Avoveden aikana murtajat toimivat hinaus- ja pelastusaluksina. Laivan nimi esiintyy myös muodossa Kapitan Bukayev. Murtajan sisaralukset ovat Kapitan Chechkin (1977), Kapitan Plahin (1977), Kapitan Chadaev (1978), Kapitan Krutov (1978) ja Kapitan Zarubin (1978).


title: Kapitan Bukaev

text: Kapitan Bukaevin koneisto on dieselsähköinen ja sen dieselteho on 4 650 kilowattia ja akseliteho 3 300 kilowattia. Aluksessa on kolme Wärtsilä-Vaasa 12V22 -dieselmoottoria, kolme potkuria ja kolme peräsintä. AEG:n valmistamat potkurimoottorit toimivat tasavirralla ja niitä syötetään tyristorisiltojen kautta. Koneisto toimii voimalaitosperiaatteella, jossa pääkoneet tuottavat kaiken tarvittavan sähkötehon, joten apukoneita murtajassa ei ole. Konehuone on miehittämätön. Jäissäkulkua helpottamassa on Wärtsilän ilmapuhallusjärjestelmä ja siltojen alittamiseksi mastot, tutkamastot ja antennit voidaan kääntää alas.


title: Daniel Bovet

text: Daniel Bovet (23. maaliskuuta 1907 – 8. huhtikuuta 1992) oli sveitsiläissyntyinen italialainen farmakologi, jolle myönnettiin vuonna 1957 Nobelin lääketieteen palkinto.


title: Daniel Bovet

text: Bovet syntyi Neuchâtelissa ja tuli tunnetuksi muun muassa antihistamiinin löytämisestä 1930-luvulla. Hän valmistui Geneven yliopistosta 1927 ja sai tohtorinarvon 1929. Hän työskenteli vuoteen 1947 saakka Pariisin Pasteur-instituutissa, mutta siirtyi sitten Roomaan.


title: Daniel Bovet

text: Bovetista tuli mm. vuonna 1964 Sassarin yliopiston professori. Hän kuoli Italiassa 1992. Bovet puhui äidinkielenään esperantoa.


title: Ranskan merentakaiset alueet

text: Ranskan merentakaiset alueet ovat Euroopassa sijaitsevan Ranskan alueet, jotka sijaitsevat manner-Ranskasta tai "Kuusikulmiosta" (valtion muoto kartalla) katsottuna valtameren takana. Alueet kuuluvat Euroopan unioniin, mutta eivät Schengen-alueeseen. Niiden rahayksikkönä on euro, ottamatta lukuun kylläkin euron arvoon sidottua CFP-frangia käyttäviä Ranskan Polynesiaa ja Uutta-Kaledoniaa.


title: Grazin tuomiokirkko

text: Grazin tuomiokirkko () on gotiikkaa edustava kirkkorakennus Itävallan toiseksi suurimmassa kaupungissa Grazissa. Se on rakennettu alun perin 1400-luvulla, mutta se on kokenut historiansa aikana monia muutoksia. Myöhäisellä 1600-luvulla ja varhaisella 1700-luvulla sen toimiessa jesuiittakirkkona sen sisätilat uudelleensisustettiin barokkia edustaviksi. Kirkon freskot ovat peräisin Pyhän saksalais-roomalaisen keisarikunnan keisarin Fredrik III:n ajalta, ja alttarin on suunnitellut Georg Kraxner. Tuomiokirkkona kirkko on ollut vuodesta 1786 lähtien. Sen nykyiset urut on rakennettu vuonna 1978.


title: Rautakeuhko

text: Rautakeuhko eli tankkirespiraattori oli ensimmäinen käyttökelpoinen hengityslaite. Sen kehitti 1929 Philip Drinker Yhdysvalloissa.


title: Rautakeuhko

text: Rautakeuhko toimii alipaineperiaatteella. Potilas makaa teräksisen tankin sisällä niin, että vain pää tulee ulos. Kaulan kohdalla on ilmatiivis kumikalvo. Sähkömoottorin ja nokka-akselilla toimivan alipainepumpun avulla tankin sisään kehitetään alipainetta niin, että potilaan pallea vetää hengityselimiä alipaineen tahdissa ja alipaine aikaansaa normaalin hengitysrytmin.


title: Rautakeuhko

text: Rautakeuhko pelasti monen poliopotilaan hengen 1940- ja 1950-lukujen suurissa polioepidemioissa. Vaikeimmissa paralyyttisissä poliotapauksissa potilaan hengityslihakset halvaantuvat ja ilman tekohengitystä hän kuolee tukehtumiseen: kun potilas sijoitettiin rautakeuhkoon, hänet saatiin pidettyä hengissä kriittisen vaiheen yli. Yleensä tekohengitystä tarvittiin muutamasta vuorokaudesta muutaman kuukauden ajaksi kunnes taudista selvinneet neuronit kehittivät uusia aksoneja ja potilas kykeni jälleen hengittämään omin voimin, mutta joissakin tapauksissa halvaus jäi pysyväksi.


title: Rautakeuhko

text: Rautakeuhko jäi pois käytöstä 1950-luvun puolivälistä lähtien, kun tehokkaammat ja kevyemmät ylipainehengityslaitteet yleistyivät. Suomessa rautakeuhkoja oli 1950-luvulla käytössä Auroran sairaalassa, kunnes ne korvattiin ylipainehengityslaitteilla. Rautakeuhkon kaltaisia alipainehengityslaitteita käytetään kuitenkin yhä joissakin tilanteissa, kuten Ondinen syndrooman hoidossa, jossa joko kurkkuavanteen tekeminen hengityslaitteen letkua varten on epäkäytännöllistä tai jossa tekohengitystä tarvitaan vain vaikkapa yöajaksi.


title: Arabivastaisuus

text: Arabivastaisuus tarkoittaa vihamielisyyttä arabeja kohtaan. Käsite liitetään usein islamofobiaan, johtuen arabien stereotyyppisestä asemasta muslimeina, vaikkakin arabeja kuuluu myös muihin uskontoihin. Arabivastaisuuteen liittyy läheisesti rasismi.


title: Arabivastaisuus

text: Arabivastaisuus periytyy Euroopassa ajalta, jolloin Euroopan älymystö ajatteli eurooppalaisten olevan huomattavasti muita kulttuureita ja ihmisiä kehittyneempiä. Yksi esimerkki historiallisesta arabivastaisuudesta on pitkään Intiassa englantia opettaneen Thomas Macaulayn väite: ”"En ole koskaan tavannut heistä ketään, joka kiistäisi että yksi hylly eurooppalaista kirjallisuutta on yhtä arvokas kuin koko Intian ja Arabian kansalliskirjasto."”


title: Arabivastaisuus

text: Kirjailija Conor Cruise O'Brienin mukaan arabivastaisuus on ymmärrettävistä syistä laajalle levinnyttä Israelin juutalaisten keskuudessa. Yhdysvaltojen vuonna 2005 julkaiseman raportin mukaan valtio yleisesti ottaen kunnioittaa kansalaistensa ihmisoikeuksia, mutta ongelmia on joillakin alueilla. Eräät turvallisuusjoukkojen työntekijät pahoinpitelevät palestiinalaisvankeja. Olot joissakin tutkinta- ja kuulusteluvankiloissa ovat huonot. Viranomaiset pidättivät ja pitivät vankeudessa tuhansia ihmisiä turvallisuusnäkökohtien nojalla ilman syytettä. Useimmat heistä ovat miehitetyiltä alueilta kuten Gazasta ja Länsirannalta. Physicians for Human Rights in Israel -järjestö on luonnehtinut vankiloissa tapahtuvia asioita järjestelmälliseksi vankien laiminlyönniksi. Valtio on tehnyt vain vähän estääkseen Israelin arabien institutionaalista, juridista ja sosiaalista syrjintää. Israel ei tunnusta muiden kuin ortodoksisten rabbien suorittamia aviotoimituksia, mikä houkuttaa useat parit menemään naimisiin ulkomailla.


title: Arabivastaisuus

text: Syyskuussa 2000 arabien mellakoista Umm al-Fahmissa, Tamrassa, Nasaretissa, Furdeisissa ja eräissä muissa kylissä alkanut tapahtumaketju huipentui lokakuussa juutalaisten mellakoihin. Nasaretissa (satoja ihmisiä) ja Tel Avivissa (tuhansia ihmisiä) mielenosoittajat kivittivät arabeja, tuhosivat heidän omaisuuttaan ja huusivat iskulauseita, kuten ”kuolema arabeille”.


title: Arabivastaisuus

text: Joulukuussa 2005 Sydneyn suuret Cronulla-mellakat olivat paikallisten johtajien mukaan arabivastaisten voimien yksi merkittävimmistä tapahtumista. Uuden Etelä-Walesin pääministerin Morris Iemman mukaan väkivaltaisuudet paljastivat ”rasismin rumat kasvot tässä maassa.”


title: Arabivastaisuus

text: Human Rights and Equal Opportunity Commissionin vuoden 2004 raportin mukaan yli kaksi kolmasosaa muslimeista ja Australian arabeista on kokenut rasismia syyskuun 11. päivän terrori-iskujen jälkeen. Naispuolisista vastaajista 90 prosenttia kertoi joutuneensa rasismin tai rasistisen väkivallan kohteeksi.


title: Prodrive

text: Prodrive on englantilainen urheiluautovalmistaja, joka on perustettu vuonna 1984. Toiminnanjohtajana aloitti David Richards, joka oli aiemmin saavuttanut kartturina maailmanmestaruuden rallin MM-sarjassa suomalaisen ralliajajan Ari Vatasen kanssa vuonna 1981.


title: Prodrive

text: Prodriven päämaja sijaitsee Banburyssa Isossa-Britanniassa ja yritys suunnittelee sekä rakentaa autoja tunnetuille kilpatalleille kuten Subaru ja Aston Martin.


title: Prodrive

text: Vuonna 2006 Prodriven kilpatalli hyväksyttiin FIAn Formula 1 -sarjaan kaudelle 2008. Tästä huolimatta talli jätti osallistumatta kauteen 2008, koska se ajautui erimielisyyksiin FIAn kanssa asiakastalleja koskevassa autokiistassa (Prodrive olisi tehnyt yhteistyötä McLarenin kanssa). Talli haki myös paikkaa kaudeksi 2010, mutta ei tullut hyväksytyksi.


title: Prodrive

text: Prodrive on tunnettu yhteistyöstään Subarun kanssa rallin MM-sarjassa, jossa Richards toimi myös tallipäällikkönä, mutta yhteistyö päättyi Subarun vetäytymiseen lajista kauden 2008 jälkeen.. Tallin väreissä ajoi muun muassa viimeisin suomalainen rallin MM-sarjan voittaja Marcus Grönholm, joka teki hetkeksi säväyttävän paluun rallin pariin vuoden 2009 Portugalin MM-rallissa onnistumatta kuitenkaan ajamaan kisassa maaliin saakka. 2010-luvun alussa Prodrive teki yhteistyötä Mini John Cooper Works WRC-rallitallin kanssa, mutta menetti Minin tehtaan tuen vuonna 2012.


title: Mariatrostin basilika

text: Mariatrostin basilika () on basilika Itävallan toiseksi suurimmassa kaupungissa Grazissa. Se sijaitsee noin 469 metriä korkean Purberg-mäen huipulla, ja kirkkoon johtaa 216 porrasta. Kirkon kaksi tornia ovat korkeudeltaan 61 metriä.


title: Mariatrostin basilika

text: Basilika edustaa arkkitehtoonisesti barokin tyylisuuntaa. Sen suunnittelusta ovat vastanneet arkkitehdit Andreas Stengg ja Johann Georg Stengg, ja se rakennettiin vuosina 1714-1724. Sisätilojen freskot ovat Lukas von Schramin ja Johann Baptist Scheidtin käsialaa. Kirkon saarnatuolin on puolestaan luonut Veit Königer vuonna 1779.


title: Mariatrostin basilika

text: Kirkkorakennus on ollut basilika vuodesta 1999 lähtien, jolloin tittelin myönsi sille Paavi Johannes Paavali II. Sitä ennen kirkko tunnettiin Mariatrostin pyhiinvaelluskirkkona. Vuosina 1842-1996 kirkko toimi fransiskaaniluostarina.


title: E. Y. Pehkonen

text: Eero Yrjö Pehkonen (28. toukokuuta 1882 Liminka, Ala-Temmes – 27. helmikuuta 1949 Oulu) oli suomalainen maalaisliittolainen poliitikko, niin sanotun itsenäisyyssenaatin jäsen ja Oulun läänin maaherra 1925–1948. Hän sai valtioneuvoksen arvonimen 1948.


title: E. Y. Pehkonen

text: Pehkosen vanhemmat olivat maanviljelijä Juho Pehkonen ja Maria Kaakinen. Vuonna 1911 hän avioitui Saimi Kosken (9.10.1881 Kuopio – 12.3.1949 Oulu) kanssa. Pehkonen suoritti ylioppilastutkinnon 1902 Oulun lyseosta, keskeytyneiden yliopisto-opintojen jälkeen hän opiskeli Mustialan maanviljelysopistossa agronomiksi 1905, ennen korkeimman maataloudellisen opetuksen siirtymistä Helsingin yliopistoon. Henkilökohtaisesti raskas isku oli ainoan lapsen, diplomi-insinööri, paperitehtaan insinööri ja reservin luutnantti Ossi Pehkosen (s. 1912) kaatuminen talvisodassa 1940. Asevelvollisuutensa 1932–1933 suorittanut Ossi Pehkonen kuoli 1./JR19:n komppanianpäällikkönä 9. maaliskuuta 1940 Terenttilässä.


title: E. Y. Pehkonen

text: Opintojensa jälkeen Pehkonen toimi Peltosalmen maanviljelyskoulun opettajana Iisalmessa 1905–1907 ja Kuopion maanviljelysseuran sihteerinä ja konsulenttina 1907–1918. Suomen maatalousseurojen keskusliiton sihteeri v. 1917. Opintomatkat Skandinaviaan hän oli suorittanut vuosina 1913 ja 1914. Eduskuntaan hänet valittiin 1914 ja 1917 |maalaisliiton listalla Kuopion läänin läntisestä vaalipiiristä. Hän toimi Svinhufvudin itsenäisyyssenaatissa maataloustoimituskunnan apulaispäällikkönä 27. marraskuuta 1917 ja edelleen Paasikiven senaatissa 17. elokuuta 1918 asti samassa tehtävässä. Pehkosen samoin kuin maalaisliittolaisen puoluetoverin Kyösti Kallion eron syynä Paasikiven senaatista oli kiista valtiomuodosta. Maalaisliittolaiset kannattivat ehdottomasti tasavaltaista valtiomuotoa, kun taas keisarilliseen Saksaan liittoutumisen myötä oikeistopuolueet olivat kääntyneet kuningasvallan suuntaan. E. Y. Pehkonen toimi vielä 1920–1921 Erichin hallituksessa vuoden verran maatalousministerinä.


title: E. Y. Pehkonen

text: Pehkonen toimi syksystä 1918 Jokioisten kartanon hoitokunnan jäsenenä ja toimitusjohtajana aina vuoteen 1925. Maataloustuottajien keskusliiton valtuuskunnan puheenjohtajana hän toimi 1929−1949, Oulun läänin talousseuran puheenjohtajana 1926−1948 sekä Pohjois-Savon meijeriliiton ja Pohjois-Savon hevosliiton sihteerinä eri aikoina, Kuopion karjanmyyntiosuuskunnan jäsenenä ja puheenjohtajana sekä Kuopion kotiteollisuusyhdistyksen sihteerinä. Pehkonen toimi myös Oulun lyseon vanhempainneuvoston puheenjohtajana sekä Suomen Punaisen Ristin neuvoston jäsenenä v. 1940.


title: E. Y. Pehkonen

text: Pehkonen oli Maataloushallituksen ja sen alaisten laitosten uudelleen järjestämiskomiteassa 1917–1919. Pehkosen keskeisin tehtävä v. 1917 oli valmistella esitys torpparivapautuslaiksi. Lakiesitys tuotiin eduskuntaan v. 1918 alussa eikä se ennättänyt ratkaiseviin käsittelyihin ennen sisällissotaa. Sodan jälkeen kesällä 1918 lakiesitys lievennettynä hyväksyttiin.


title: E. Y. Pehkonen

text: Pehkonen valittiin Oulun läänin maaherraksi 1925, mitä tehtävää hän hoiti 23 vuotta 17. joulukuuta 1948 asti. Toiminta oli merkittävää laajassa läänissä johon kuului Lappi vuoteen 1938 saakka. Pehkonen vaikutti maaherrana ollessaan muun muassa Pohjois-Pohjanmaan maakuntaliiton perustamisen hyväksi ja toimi hallituksen puheenjohtajana vuosina 1931–1949 liiton perustamisesta lähtien. Maakunta oli laaja, käsittäen vuoteen 1938 saakka myös Lapin alueen, jolloin Lapin läänin perustettiin.


title: E. Y. Pehkonen

text: Maaherrakautenaankin Pehkonen oli pariin kertaan ehdokkaana hallituksen muodostajaksi. Maaliskuussa 1937 presidentti Kyösti Kallion astuessa virkaansa Pehkonen toimi hallituksen muodostajaehdokkaana. Häntä ei kuitenkaan hyväksytty pääministeriksi maalaisliiton ja sosiaalidemokraattien punamultayhteistyöhallitukseen, vaan pääministeriksi valittiin kompromissina metsähallituksen ylijohtaja Aimo Cajander Vuoden 1940 lopulla Pehkonen oli jälleen pääministeriehdokkaana, tällä kertaa presidentti Rytin esityksestä. Pehkonen ei kuitenkaan onnistunut muodostamaan hallitusta eräiden vasemmistolaisten vastustuksen vuoksi. Hallituksen muodosti sittemmin pankinjohtaja Jukka Rangell. Kun edesmenneelle presidentti Kalliolle etsittiin seuraajaa, Pehkosen nimi oli vahvasti esillä.


title: E. Y. Pehkonen

text: Pehkosen merkittävien ansioiden johdosta presidentti Paasikivi myönsi hänelle joulukuussa 1948 itsenäisessä Suomessa harvinaisen valtioneuvoksen arvon. Kuvanveistäjä Sakari Matinlaurin tekemä Pehkosen muistomerkki paljastettiin Limingassa Pehkosen 100-vuotispäivänä 1982.


title: Stadtpfarrkirche

text: Stadtpfarrkirche on kirkko Grazissa, Itävallan toiseksi suurimmassa kaupungissa.


title: Stadtpfarrkirche

text: Kirkon historia alkaa vuodesta 1440, jolloin keisari Fredrik III rakennutti pienehkön kappelin Grazin entiseen juutalaiskaupunginosaan. Dominikaanit, joiden hallussa kappeli oli, muuttivat sen kolmilaivaiseksi goottilaista arkkitehtuuria edustavaksi kirkoksi. Dominikaanit joutuivat lähtemään kirkosta vuonna 1585, kun arkkiherttua Kaarle II muutti kirkon kunnalliseksi pitäjänkirkoksi.


title: Stadtpfarrkirche

text: 1800-luvulla kirkon barokkiaikaiset alttarit korvattiin uusgoottilaisilla alttareilla. Barokkinen Johannes Nepomukin kappeli on kuitenkin säilynyt. Sen rakennutti alun perin Josef Hueber. Kirkon urut ovat puolestaan peräisin vuodelta 1970. Urut rakennutti vorarlbergiläinen yritys Rieger.


title: Stadtpfarrkirche

text: Kirkon torni valmistui vuoden 1780 tienoilla, ja sen suunnitteli arkkitehti Joseph Stengg.


title: Atomifysiikka

text: Atomifysiikka on laajassa merkityksessä aineen atomirakennetta ja ominaisuuksia tutkivaa fysiikkaa, tavallisesti kuitenkin atomien elektroniverhoa ja siihen liittyviä ilmiöitä tutkiva fysiikan osa.


title: Snorkkeli

text: Snorkkeli on putki, jonka avulla ihminen tai kone saa pinnalta ilmaa veden alle. Nimitys tulee samaa tarkoittavasta saksan kielen sanasta "schnorchel".


title: Snorkkeli

text: Snorkkeli on maskin ja räpylöiden ohella sukeltajan perusvälineitä. Sitä käytetään matkauintiin pinnalla: snorkkelia käyttävä sukeltaja voi tarkkailla näkymiä vedessä ja uida tasaisesti tekemättä ilmanottoliikkeitä.


title: Snorkkeli

text: Urheilusukelluksessa käytettävissä snorkkeleissa putken yläpää on avoin tai siinä on veden roiskumista estävä läppä. Snorkkelissa olevan ilman ansiosta sinne ei mene helposti vettä. Avoin snorkkeli tyhjennetään tarvittaessa puhaltamalla. Markkinoilla on kuitenkin myös pingispalloon tai vastaavaan yksinkertaiseen kelluvaan sulkukappaleeseen perustuvia venttiilisnorkkeleita, jotka voivat epäkuntoon joutuessaan olla vaarallisia.


title: Snorkkeli

text:
Snorkkeli kiinnitetään maskin vasemmalle puolelle. Snorkkeli tulee valita sukeltajan koon mukaan ja sen suukappaleen tulee olla sellainen, ettei se hakaa.
Dieselkäyttöinen sukellusvene käyttää sähkömoottoreita sukelluksissa ajoon ja dieselmoottoreita ollessaan pinnalla. Snorkkelin avulla sukellusveneet saattoivat pysytellä poissa pinnalta ja silti käyttää pääkoneitaan ja säästää akkujaan.


title: Snorkkeli

text: Sukellusveneen snorkkelia on kutsuttu myös ilmamastoksi.


title: Snorkkeli

text: Lähinnä sotilasajoneuvoissa, kuten maastoautoissa ja panssarivaunuissa voi olla snorkkeli vesistöjen ylittämiseksi uiden tai pohjaa pitkin kahlaten.


title: Charles Thomson Rees Wilson

text: Charles Thomson Rees Wilson (14. helmikuuta 1869 – 15. marraskuuta 1959) oli skotlantilainen fyysikko ja meteorologi. Hän toimi professorina Cambridgen yliopistossa vuosina 1924 – 1934. Wilson tutki muun muassa vesihöyryn tiivistymistä ja meteorologian sähköisiä ilmiöitä. Hän sai vuonna 1927 Nobelin fysiikanpalkinnon menetelmästään, jolla tehdään sähköisesti varattujen kappaleiden radat näkyviksi sumukammiossa.


title: Charles Thomson Rees Wilson

text: Wilson syntyi lähellä Edinburghia. Hän menetti isänsä neljävuotiaana ja muutti äitinsä kanssa Manchesteriin, missä kävi koulunsa ja aloitti yliopisto-opintonsa. Hän opiskeli biologiaa ja aikoi tulla lääkäriksi. Vuonna 1888 hän lähti stipendin turvin Cambridgeen, missä suoritti tutkintonsa 1892. Siellä hän kiinnostui fysiikasta ja kemiasta. Seistessään Ben Nevis -vuorella 1894 hän ihaili sumuvarjoja ja muita haloilmiöitä ja päätti tuottaa samanlaisen laboratoriossa.


title: Charles Thomson Rees Wilson

text: Tuottaessaan pisaroita Cavendishin laboratoriossa hän alkoi miettiä, mistä pölyttömään ilmaan tuli tiivistymisytimiä. Hän altisti alkeellisen pilvikammionsa röntgensäteille, ja tiivistyminen kiihtyi, mikä tuki ajatusta, että säteily sai ilman ionisoitumaan. Hänet palkattiin tutkimaan ilmakehän sähköilmiöitä ja ioneita tiivistymisytiminä, ja sumukammio valmistui vasta 1911. Monet tutkijat alkoivat käyttää sitä eri puolilla maailmaa, ja sen avulla varmistettiin monia alkeishiukkasten ominaisuuksia.


title: Boerboel

text: Boerboel on eteläafrikkalainen koirarotu. Rodulla ei ole FCI:n rotumääritelmää, mutta se on hyväksytty Kennel Union of Southern Africa:ssa ja rotua tavataan jonkin verran jo Suomessakin.


title: Boerboel

text: Boerboel on vahva ja voimakasrakenteinen koira. Sillä on vahva luustonrakenne, sileä turkki, hyvä rakenne ilman selviä puutteita ja virheitä, joista saa miinuspisteitä rotumääritelmässä. Urosten on näytettävä maskuliinisemmilta kuin narttujen.


title: Boerboel

text: Boerboel on luonteeltaan kuuliainen, luotettava ja älykäs ja sillä on myös erinomainen vartioimisvaisto. Se on peloton ja uskollinen eikä sen luonteenpiirteisiin kuulu voimakas aggressiivisuus.


title: Boerboel

text: Rodun kasvattaminen Tanskassa on ollut kiellettyä vuodesta 2010.


title: Boerboel

text: Boerboelin historia kytkeytyy vahvasti alueella asuneisiin buureihin, mistä myös nimen alkuosa "boer" juontaa juurensa. Euroopasta tulleet siirtolaiset toivat mukanaan bulldoggeja ja bullmastiffeja, mutta jotkin raportit antavat olettaa, että myös paikallinen rotu africanis on saattanut vaikuttaa nykyisen boerboelin verenperimään.


title: Jill Trenary

text: Jill Trenary (s. 1. elokuuta 1968) on yhdysvaltalainen entinen taitoluistelija.


title: Jill Trenary

text: Minnetonkassa Minnesotassa varttunut Trenary muutti 16-vuotiaana Colorado Springsiin Coloradoon Carlo Fassin, tunnetun italialaisen taitoluisteluvalmentajan valmennettavaksi. Vuonna 1985 hän voitti junioreiden Yhdysvaltain-mestaruuden ja vuonna 1986 hän sijoittui ensimmäisissä aikuisten Yhdysvaltain-mestaruuskilpailuissaan viidenneksi.


title: Jill Trenary

text: Vuoden 1987 Yhdysvaltain-mestaruuskilpailuissa, jotka käytiin Tacoman kaupungissa Washingtonin osavaltiossa, Trenary voitti naisten yksinluistelussa ensimmäisen aikuisten mestaruutensa ja edellisvuoden mestari, hallitseva maailmanmestari Debi Thomas jäi hopeatilalle. Mestaruutensa myötä Trenary pääsi ensimmäistä kertaa osallistumaan taitoluistelun MM-kilpailuihin. Hän sijoittui Cincinnatissa käydyissä kisoissa seitsemänneksi. Seuraavana vuonna Thomas voitti yksinluistelun Yhdysvaltain-mestaruuden Trenaryn jäädessä toiselle sijalle. Trenary pääsi edustamaan Yhdysvaltoja MM-kilpailuissa sekä Calgaryn olympialaisissa. Ainoiksi jääneissä olympialaisissaan Trenary sijoittui lopputuloksissa neljänneksi, kun lyhytohjelman jälkeen hän oli ollut kuudennella sijalla. Maailmanmestaruuskilpailuissa hän sijoittui vuonna 1988 viidenneksi.


title: Jill Trenary

text: Vuonna 1989 Trenary voitti toisen kerran urallaan yksinluistelun Yhdysvaltain-mestaruuden, vaikka hävisi vapaaohjelmassa Kristi Yamaguchille. Saman vuoden MM-kilpailuissakin hän oli vielä lyhytohjelman jälkeen sijalla yksi, mutta epäonnistuneen vapaaohjelman jälkeen hän putosi pronssille ja hänen edelleen sijoittuivat kultaa voittanut japanilainen Midori Ito sekä hopeaa voittanut saksalainen Claudia Leistner. Vuonna 1990 Trenary voitti kolmannen ja viimeisen kerran urallaan yksinluistelun Yhdysvaltain-mestaruuden. Viimeisiksi jääneissä MM-kilpailuissaan, jotka käytiin Halifaxissa Kanadassa, Trenary voitti maailmanmestaruuden.


title: Jill Trenary

text: Trenary joutui jättämään kilpailukauden 1991 väliin nilkkavamman vuoksi. Tätä ennen hänen pitkäaikainen valmentajansa Carlo Fassi oli palannut takaisin kotimaahansa ja Trenaryn valmentajana Colorado Springsissä oli aloittanut Kathy Casey. Keväällä 1991 Trenary muutti Colorado Springsistä Clevelandiin Ohioon, jossa häntä valmensi Carol Heiss Jenkins. Trenaryn vamman parantuminen eteni kuitenkin hitaasti ja hänellä oli vaikeuksia saavuttaa aiempi tasonsa. Myös muutokset lajin arviointijärjestelmässä vaikeuttivat hänen paluutaan. Joulukuussa 1991 hän ilmoitti, ettei tavoittele enää edustuspaikkaa Albertvillen olympialaisissa 1992. Tämän jälkeen hän ei palannut enää kilpajäille.


title: Jill Trenary

text: Kilpauransa päättymisen jälkeen Trenary kiersi seuraavat vuodet ammattilaisena Tour of Champions ja Stars on Ice -kiertueilla. Hän joutui lopettamaan luistelu-uransa vuonna 1997 terveyssyistä, kun hänen olkapäähänsä oli kehittynyt veritulppa.


title: Jill Trenary

text: Trenary on ollut lokakuusta 1994 alkaen naimisissa englantilaisen jäätanssijan Christopher Deanin kanssa. He asuvat Colorado Springsissä ja heillä on kaksi lasta, vuosina 1998 ja 2000 syntyneet pojat.


title: Luettelo Formula 1 -valmistajista

text: Tämä on luettelo vähintään yhteen Formula 1:n MM-sarjan kilpailuun osallistuneista valmistajista. Pisteet on laskettu kaudesta 1958 lähtien, jolloin valmistajien mestaruudesta kilpailtiin ensimmäistä kertaa. Kaikkia pisteitä ei laskettu mukaan lopputuloksiin kauteen 1990 saakka, joten ainoastaan lasketut pisteet ovat luettelossa. Tilastot on päivitetty Abu Dhabin GP 2018 jälkeen.


title: Jean Baptiste Perrin

text: Jean Baptiste Perrin (30. syyskuuta 1870 – 17. huhtikuuta 1942) oli ranskalainen fyysikko. Hän oli fysiikan ja kemian professori Sorbonnessa vuodesta 1910. Perrin tutki muun muassa Brownin liikettä ja määritti Avogadron luvun useilla eri tavoilla. Hän sai vuonna 1926 Nobelin fysiikanpalkinnon.


title: Jean Baptiste Perrin

text: Perrin syntyi Lillessä ja opiskeli siellä École Normal Supérieuressa. Hän väitteli vuonna 1897 röntgen- ja katodisäteistä, ja pääsi Sorbonneen lehtoriksi. Vuonna 1910 hänestä tuli professori, ja jatkoi tässä virassa kunnes saksalaiset valloittivat maan 1940.


title: Jean Baptiste Perrin

text: Perrin tutki nesteeseen liuenneiden hiukkasten Brownin liikettä ultramikroskoopilla, ja vahvisti havainnoillaan Albert Einsteinin teorian.


title: Jean Baptiste Perrin

text: Ensimmäisessä maailmansodassa Perrin oli pioneerijoukkojen upseeri. Saksalaisten miehittäessä Ranskan Perrin pakeni Yhdysvaltoihin, missä hän kuoli 1942.


title: Thüringeninmetsä

text: Thüringeninmetsä () on runsasmetsäinen keskikorkea vuoristo Saksan osavaltiossa Thüringenissä. Vuoristo kulkee osavaltion luoteesta kaakkoon. Se on suunnilleen 130 km pitkä ja 35 km leveä.


title: Thüringeninmetsä

text: Tarkkaan ottaen puhutaan kahdesta vuoristosta, jotka sulautuvat katselijalle yhteen, nimittäin läntiseen thüringeninmetsään ja Thüringenin Liuskevuoristoon vuoriston itäosassa. Ennen koko vuoristoa kutsuttiin thüringeninmetsäksi. Oikea thüringeninmetsä alkaa Eisenachin kaupungin läheltä ja jatkuu kaakkoon Gehrenin ja Lichtenaun väliin. Thüringeninmetsän korkein vuori on Großer Berberg (982 m), joka sijaitsee Suhlin kaupungin lähellä. Muita merkittäviä vuoria ovat Großer Inselsberg (916 m) ja Schneekopf (978 m). Vuoristo muodostuu suureksi osaksi vulkaanisesta Porfyyri-kivestä.


title: Thüringeninmetsä

text: Thüringeninmetsän harjalla ja vielä Saale-joella saakka kulkee kuuluisa Rennsteig-vaellusreitti (toiselta nimeltään Rennweg), joka muodosti perinteiden rajan pohjoisen ja keskisen Saksan välissä eli rajan Thüringenin ja Saksan maakunnan Franken välissä. Murteet ja perinteiset tavat ovat erilaisia Rennsteigin molemmilla puolilla. Vuoteen 1973 asti Rennsteig on kilpailupaikka Rennsteig-juoksulle, joka on saksalainen ultramaratonjuoksu. Joka toukokuu, noin 10 000 ihmistä osallistuu kilpailuun. Rennsteigin ja thüringeninmetsän aihetta on myös käsitelty suositussa kansanlaulussa "Rennsteiglied". Laulun sanat ovat Karl Müllerin, ja melodian on säveltänyt Herbert Roth (1926–1983), Suhlista. Laulu käsitelee yhteenkuuluvuutta Thüringenin maan ja luonnon kanssa. Se sai ensi-iltansa 14. huhtikuuta 1951 Suhlin lähellä olevan Hirschbachin seurakuntasalissa. Laulun alku on "Ich wandre ja so gerne am Rennsteig durch das Land". Rennsteigliedia pidetään salaisena thüringeniläisenä kansallislauluna, ja se on monta kertaa tutumpi kuin thüngeniläinen hymni "Thüringen, holdes Land".


title: Thüringeninmetsä

text: Vuoriston luoteisessa päässää sijaitsee Wartburgin linna Eisenachin äärellä. Tässä linnassa Martti Luther asui maanpakonsa aikana vuodesta 1521 vuoteen 1522 kääntämässä uutta testamenttia saksaksi. Linna kuuluu UNESCO:n maailmanperintöluetteloon.


title: Thüringeninmetsä

text: Lisäksi thüringeninmetsä on kuuluisa sen Oberhofin lähellä olevista talviurheilupaikoista, missä järjestetään kansainvälisiä talvikisoja (mm. kelkkailu, mäenlasku ja pohjoismaiset hiihtolajit). Sekä maisemallisien erikoisuuksien että hyvän ilmaston vuoksi thüringenin metsä on merkittävä matkailukohde Saksassa.


title: Taoyuanin kansainvälinen lentoasema

text: Taoyuanin kansainvälinen lentoasema ( tai 臺灣桃園國際機場; Tongyong Pinyin: Táiwan Táoyuán Gúojì Jichǎng, Pinyin: Táiwān Táoyuán Gúojì Jīchǎng), aikaisemmin Chiang Kai-shekin kansainvälinen lentoasema (; Tongyong Pinyin: Jhongjhèng Gúojì Jichǎng; Pinyin: Zhōngzhèng Gúojì Jīchǎng) tai yksinkertaisemmin Taoyuanin lentoasema tai C.K.S. lentoasema on kansainvälinen lentoasema Taoyuanin kaupungissa Taiwanissa. Se on yksi Taiwanin kolmesta kansainvälisestä lentoasemasta ja ruuhkaisin niistä. Lentoasema on China Airlinesin ja EVA Airin kotikenttä.


title: X!nk

text: X!nk on belgialainen vuonna 2001 perustettu punkrock-yhtye. Yhtye tunnetaan parhaiten Belgian nuorten euroviisukarsintojen voittamisesta ja Kööpenhaminan nuorten euroviisujen kuudennesta sijasta, johon he osallistuivat kappaleella "De Vriendschapsband".


title: Willis Lamb

text: Willis Eugene Lamb (12. heinäkuuta 1913 – 15. toukokuuta 2008) oli yhdysvaltalainen fyysikko. Hän sai vuonna 1955 Polykarp Kuschin kanssa Nobelin fysiikanpalkinnon vedyn spektrin hienorakennetta koskevista löydöistään, niin sanotusta Lambin siirtymästä. Hänen työnsä loi perustan kvanttisähködynamiikalle.


title: Willis Lamb

text: Lamb syntyi Los Angelesissa ja kävi siellä koulunsa. Hän opiskeli Berkeleyssä ja suoritti kandidaatintutkinnon kemiasta vuonna 1934 ja väitteli teoreettisesta fysiikasta 1938. Väitöskirjaa ohjasi Robert Oppenheimer.


title: Willis Lamb

text: Väiteltyään Lamb aloitti työt Columbian yliopistossa, missä hän jatkoi vuoteen 1951 asti. Nobelilla palkittu tutkimus tehtiin noina vuosina. Hän mittasi uusilla tarkoilla menetelmillä vedyn spektriviivoja ja totesi niiden olevan eri paikassa kuin mihin niiden siihenastisen teorian perusteella piti tulla. Havainto sai fyysikot arvioimaan uudelleen periaatteita, joilla kvanttifysiikkaa voidaan soveltaa sähködynamiikkaan.


title: Willis Lamb

text: Columbian jälkeen Lamb toimi Stanfordissa, Harvardissa, Oxfordissa ja Yalessa. Vuonna 1974 hän siirtyi Arizonan yliopistoon, mistä jäi eläkkeelle 2002.


title: Elias Brenner

text: Elias Brenner (18. huhtikuuta 1647 Isokyrö – 16. tammikuuta 1717 Tukholma, Ruotsi) oli suomalainen taidemaalari ja -graafikko.


title: Elias Brenner

text: Brennerin vanhemmat olivat kirkkoherra Isak Brenner ja Susanna o.s. Werenberg. Hänen puolisonsa olivat 1. Ehrengerd o.s. Stamm, 2. Sophie Elisabeth o.s. Weber. Hän oli antikviteettikollegion asessori 1692, ja hänet aateloitiin 1712.


title: Elias Brenner

text: Brenner julkisti 1680 teoksen "Nomenclatura et species Colorum miniatae picturrae" ja aloitti teoksen "Thesaurus Nummorum Sveo-Gothicorum" kuvittamisen 1691. Hänen teoksiaan on Ateneumin taidemuseossa, Sinebrychoffin kokoelmissa ja Kansallismuseossa Ruotsissa teoksia on Nationalmuseumissa Tukholmassa ja Malmö museumissa.


title: Elias Brenner

text: Brenner toimi antikviteettikollegion piirtäjänä 1668–1672. Hän tuli piirtäjänä Suomeen 1670 ja tallensi muistiin Turussa ja muualla Suomessa paljon sellaista, mikä myöhemmin tuhoutui. 1672 hän palasi Tukholmaan, mutta erosi antikviteettikollegiosta, koska katsoi jääneensä vaille korvausta työstään. Hän oli piirtäjänä Kaarle XI:n seurueessa 1673 Ruotsissa ja kävi myös Kööpenhaminassa. Sen jälkeen hän toimi Ruotsissa vapaana taiteilijana, kunnes hänet 1677 kutsuttiin hovin miniatyyrimaalariksi. Numismaattisten tutkimusten ansiosta Brenner nimitettiin 1693 antikviteettikollegion asessoriksi.


title: Benetton Group

text: Benetton Group on italialainen vaatetusalan yritys, jonka pääkonttori ja tuotantolaitos sijaitsevat Trevisossa, Pohjois-Italiassa. Yrityksen perustivat neljä Benettonin perheen jäsentä vuonna 1965. Yrityksen päätoimiala on vaatetus, mutta yritys on laajentanut markkinoitaan muun muassa parfyymeihin, kelloihin ja keittiövarusteisiin. Benetton Group on listattu Milanon, Frankfurtin ja New Yorkin pörsseissä.


title: Benetton Group

text: Yrityksen toiminta alkoi vuonna 1955 Luciano Benettonin toimiessa nuorena myyjänä Treviossa. Hän tajusi ihmisten haluavan väriä elämänsä ja vaatteisiinsa. Hän hankki käytettyn kutomakoneen ja alkoi markkinoida pientä villapaitamallistoaan Veneton alueen kaupoille. Sen jälkeen hän pyysi sisartaan sekä veljiään Gilbertoa ja Carloa mukaan yrityksen toimintaan. Benettonit avasivat vuonna 1965 oman liikkeensä Bellunoon ja vuonna 1966 Pariisiin.


title: Benetton Group

text: Benettonin asiakkaat olivat pääosin nuoria. Luciano Benettonin mukaan Benetton on alusta asti ollut yritys, joka tuottaa nuorten tekemiä vaatteita nuorille. Benettonin myyntivaltteja olivat värit ja hinta. Benetton valmisti eräänä ensimmäisistä kirkkaankeltaisia, vihreitä ja sinisiä vaatteita hinnan pysyessä alhaisena.


title: Benetton Group

text: Vuonna 1956 Benettonit hankkivat uuden ompelukoneen ja palkkasivat ensimmäiset kaksi perheen ulkopuolista työntekijää. Myöhemmin samana vuonna Benettonilla oli töissä neljä ulkopuolista työntekijää. Tuotanto lisäännyttyä yritys osti pian kolmannen koneen. Tuotantotilojen käydessä ahtaiksi Benettonit vuokrasivat lähistöltä toisen talon.


title: Benetton Group

text: 1950-luvun loppupuolella Trevison kauppiaat alkoivat myydä Benettonin tuotteita. Benetton laajensi liiketoimintansa myös Venetsiaan. Eräällä Rooman-matkallaan Luciano Benetton näki Roberto Calderonin ilmoituksen, jossa hän sanoi haluavansa työtä vaatteiden myyjänä. Calderonista tuli Benettonin ensimmäinen myyntiedustaja. Seuraavaksi Benetton laajensi liiketoimintaansa Trevisosta Roomaan.


title: Benetton Group

text: Myynti Roomassa alkoi kasvaa, kunnes vuonna 1963 se ylitti Trevison ja Venetsian myyntimäärät.


title: Benetton Group

text: Vuonna 1962 Luciano kävi Isossa-Britanniassa ja toivoi oppivansa uusia villan käsittelymenetelmiä saadakseen uudenlaisia tuotteita markkinoille. Silloin hän osti muutamia uusia värjäys-, neule-, silitys- ja kuivauslaitteita. Matkan jälkeen Luciano Benetton keksi laboranttinsa kanssa valmistustavan, jossa langan ei tarvitse olla värjättyä ennen neulomista, vaan värittömästä langasta valmistetun neuleen voi värjätä valmistamisen jälkeen. Menetelmän avulla Benetton pystyi reagoimaan nopeasti väritrendien vaihteluun.


title: Benetton Group

text: Vuonna 1963 Luciano kävi pyytämässä pankista lainaa mutta ei saanut sitä. Kun Italian talous muuttui epävakaaksi; Italian pankki määräsi maksamaan kaikki maksamattomat lainat 15 päivän aikana takaisin. Silloin Benettonilla ei onnekseen ollut velkaa maksettavanaan.


title: Benetton Group

text: Benetton osti vuonna 1964 33 hehtaaria maata ja palkkasi Tobia Scarpan suunnittelemaan sille tehtaan. Scarpan suunnitelmassa oli huomioitu työntekijöiden mukavuus ja viihtyvyys. Tehdas valmistui 13 kuukaudessa.


title: Benetton Group

text: Scarpa suunnitteli Benettonin myymälöihin yhtenäisen sisustuksen poistaen kaupoissa olleen myyntitiskin. Näin syntyi nykyisin käytössä oleva vaatekaupan tyyppi.


title: Benetton Group

text: Vuonna 1966 yrityksen aikaisempi nimi "Tres Jolie" muutettiin Benetton SpA:ksi, jolloin siitä tuli osakeyhtiö. Sen jälkeen Luciano Benetton pyysi Scarpaa suunnittelemaan uusia ”sisustuspaketteja" myymälöille. Syntyi "Benettonin asiakkaiden äideille" tarkoitetut myymälät, joiden futuristisissa sisustuksissa käytettiin muun muassa kromia.


title: Benetton Group

text: Näitä tuotemerkkejä ei haluttu yhdistää liiaksi Benettoniin, vaikka ne myivätkin Benettonin valmistamia vaatteita. Saman torin laidalla saattoi olla kolme Benettonin tuotteita myyvää liikettä. Benetton ei tehnyt lainkaan kirjallisia sopimuksia niiden yrittäjien kanssa, jotka halusivat luvan avata Benetton-myymälän.


title: Benetton Group

text: Vaikka vuosina 1970-1977 Italian teollisuus ajautui kriisiin lakkojen takia, Benettonilla 1970-luku oli kuitenkin kasvuvaihetta. Liikevaihto kasvoi noin 60 prosenttia vuosittain. Benettonia suojasi osittain yrityksen rakenne, kun suurin osa tuotannosta oli siirretty alihankkijoille. Benettonin oma suuri tehdas kärsi lakoista, mutta pienten alihankkijoiden avulla Benetton sai toimitettua tarvittavan määrän vaatteita kauppoihin.


title: Benetton Group

text: Vuonna 1972 Benettonilla oli noin 800 myymälää Italiassa ja 100 muualla Euroopassa. Vuoden 1979 lopulla koko Euroopassa myyntipisteitä oli jo 1 700.


title: Benetton Group

text: Keväällä 1980 Benetton avasi ensimmäisen liikkeensä Yhdysvalloissa. Gilberto Benettonin mukaan yhtiöllä ei ollut tarkoitus toteuttaa Yhdysvalloissa amerikkalaistettua muunnelmaa klassisesta Benettonin myymälästä. Benetton pyrki säilyttämään ja jopa korostamaan yhteyttään eurooppalaisuuteen. Benetton selitti: "Sillä on asiakkaita viehättävä uutuusarvo, ja lopusta pitävät meidän tuotteemme huolen."


title: Benetton Group

text: Myöhemmin samana vuonna Benetton avasi kaksi uutta liikettä Yhdysvalloissa. Luciano Benetton kirjoitti: ”...jos ihmiset, jotka eivät lainkaan tunteneet meidän nimeämme, näkivät kaksi tai kolme Benettonin myymälää, heille syntyi siitä sellainen tuttuuden tunne, että se hyvinkin vastasi huomiota herättävää mainontaa."


title: Benetton Group

text: 1980-luvun alkuun asti yritystä johti pelkästään perhe. Luciano Benettonin mukaan yhtiöön oli palkattu ihmisiä ilman sen tarkempaa toimenkuvaa ja ilman kokonaisukuvaa. Hänen mukaansa tämä menetelmä oli liian jähmeä. Vuodesta 1983 alkaen Aldo Palmeri ryhtyi kokoamaan ylemmän johtotason miehitystä. Luciano Benettonin mukaan "...silmiemme edessä muotoutui Benettonin ’iskuryhmä,’. Uusista miehistä monikaan ei ollut Venetosta, ja useimmilla oli takanaan työkokemus monikansallisissa yhtiöissä. Ilman tätä Benettonista olisi tullut perheyritys ilman kasvun mahdollisuutta."


title: Benetton Group

text: Benetton ryhtyi 1980-luvulla avaamaan liikkeitä Euroopan ja Yhdysvaltojen lisäksi muun muassa Hongkongissa, Perussa ja Japanissa. Tammikuussa 1986 Benettonilla oli 4 000 myymälää.


title: Benetton Group

text: Vuonna 1986 Benetton perusti rahoitusyhtiö InHoldingin sekä laajensi toimintaansa kosmetiikkaan, jalkineisiin ja liinavaatteisiin.


title: Benetton Group

text: Benettonin vaatebrändejä ovat olleet muun muassa United Colors of Benetton, Undercolors of Benetton, Sisley, Playlife ja Killer Loop.


title: Benetton Group

text: Vuodesta 1980 alkaen Benetton on tullut tunnetuksi sokkimainonnan käytöstä mainoskampanjoillaan, jotka ovat johtaneet skandaaleihin ja kuluttajien valituksiin. Benettonin useita mainoksia on myös ylistetty, koska ne ovat nostaneet tietoisuutta merkittävistä yhteiskunnallisista aiheista sekä ottaneet kantaa ihmisoikeuksien loukkauksiin, kansalaisvapauksiin ja ympäristöoikeuksiin.


title: Benetton Group

text: Valokuvaaja Oliviero Toscani loi Benettonille 1980-luvulla useita ihmisrotuja kuvaavia myyntikampanjoita, joiden iskusana oli ”United Colors of Benetton”. Myöhemmin brändi siirtyi kiistanalaisempiin aiheisiin, kuten AIDS tai Persianlahden sodan uhrit. Toscani puolusti kuviaan sanomalla halunneensa käyttää julistemainonnan foorumia saadakseen ihmiset tietoisiksi AIDSin tragediasta aikana, jolloin kukaan ei uskaltanut näyttää AIDS-potilaita... Mainostajat ovat unohtaneet ammattikuntansa olemuksen, viestinnän."


title: Benetton Group

text: Dhakan ulkopuolella Bangladeshissa sijainnut kahdeksankerroksinen Rana Plazan rakennus romahti 24. huhtikuuta 2013. Benetton kiisti aluksi, että sen vaatteita olisi valmistettu tehtaassa, mutta myönsi asian, kun siihen liittyviä vaatteita ja asiakirjoja löytyi tuholaueelta. Huhtikuussa 2015 Benetton ilmoitti lahjoittavansa uhrien avustamissäätiölle 1,1 miljoonaa dollaria. Yhtiö oli viimeinen suurista muotivalmistajista, joka osallistui YK:n ILOn tukeman säätiön rahoitukseen.


title: Polykarp Kusch

text: Polykarp Kusch (26. tammikuuta 1911 – 20. maaliskuuta 1993) oli saksalaissyntyinen yhdysvaltalainen fyysikko. Hän toimi professorina Columbian yliopistossa vuodesta 1946. Kusch vuonna 1955 yhdessä Willis Eugene Lambin kanssa Nobelin fysiikanpalkinnon elektronin magneettisen momentin määrityksestä, ja sen havaitsemisesta silloista teoreettista arvoa suuremmaksi, mikä johti kvanttisähködynamiikan kehitykseen.


title: Polykarp Kusch

text: Kusch syntyi Saksassa vuonna 1911 mutta asui Yhdysvalloissa vuodesta 1912 alkaen ja sai Yhdysvaltojen kansalaisuuden. Hän aloitti kemianopiskelijana mutta vaihtoi pian fysiikkaan, suoritti alemman kokeakoulututkinnon Ohiossa ja jatkoi opintojaan Illinoisin yliopistossa missä hän väitteli tohtoriksi vuonna 1936.


title: Suoraan verrannollisuus

text: Suoraan verrannollisuus on matematiikassa ja luonnontieteissä kahden suureen välinen erityinen riippuvuus, jossa kussakin tilanteessa suureiden saamien arvojen suhde pysyy vakiona: eli kaksi toisistaan riippuvaa suuretta, jotka muuttuvat samassa suhteessa, esimerkiksi molemmat puolittuvat tai kaksinkertaistuvat. Nimityksessä oleva "suoraan" sana voidaan jättää kirjoittamatta, sillä tämä on myös yleisen verrannollisuuden määritelmä, mutta sanalla korostetaan usein eroa muista verrannollisuuden lajeista.


title: Suoraan verrannollisuus

text:
Matemaattisesti tämä voidaan ilmaista yhtälöllä. Olkoon suureet "A" ja "B" verrannolliset, jolloin niiden arvojen suhde on aina "k". Silloin voidaan kirjoittaa
Tällöin sanotaan, että ""suure A on suoraan verrannollinen suureeseen B"" ja tämä voidaan lyhentää joko formula_2 tai formula_3.


title: Suoraan verrannollisuus

text:
Edellinen yhtälö voidaan kirjoittaa myös tulomuodossa
Jos suureet "A" ja "B" ovat samanlaatuiset eli niillä on samat mittayksiköt, on kerroin "k" luku ja sitä kutsutaan suhdeluvuksi. On kuitenkin varsin yleistä, että suureet "A" ja "B" ovat erilaatuiset, jolloin kerroin "k" on itsekin suure ja sillä on mittayksikkö. Tällöin suuretta "k" kutsutaan myös verrannollisuuskertoimeksi.


title: Suoraan verrannollisuus

text: Suoraan verrannollinen ilmiö voidaan määrittää matemaattisen tarkasti, mutta esimerkiksi luonnonilmiöt seuraavat suoraan verrannollisuutta pienen virhemarginaalin sisällä.


title: Suoraan verrannollisuus

text:
Suoraan verrannollisuuden havaitsee yleensä tutustumalla ilmiön mekanismiin. Esimerkiksi talon yhden formula_5 suuruisen seinän maalaamiseen kuluu formula_6 maalia. Mikäli talon seinien laatu on samanlainen, on muiden seinien kulutus samanlaista. Kulutus lasketaan verrannollisuuskertoimen "k" avulla
eli 12 neliömetrin kuluu yksi litraa maalia. Maalaamalla talo loppuun nähdään, onko "pinta-ala" ja "maalin määrä "suoraan verrannolliset toisiinsa. Esimerkiksi toisen seinän maalaamisessa suhtautuvat suureet "C" ja "D"
missä verrannollisuuskerroin "k" on edelleen sama, koska "maalin kulutus" on säilynyt samana.


title: Suoraan verrannollisuus

text:
Suhdeluvut ovat samat, joten suureet "A" ja "B" sekä "C" ja "D" ovat verrannolliset ja tämä merkitään suuren mitatuilla arvoilla
tai suureiden muuttujilla
tai suureiden nimillä
Esimerkistä voi huomata sen seikan, että verrannollisuus johtuu luonnon ilmiön toiminnasta. Tässä tapauksessa siitä syystä, että pinta on samanlainen kaikilla talon seinillä ja maalia kuluu aina saman verran jokaisella neliömetrillä.
Yksinkertaisessa tapauksessa työntekijälle maksettava palkka on suoraan verrannollinen tehtyihin työtunteihin. Jos yhdestä työtunnista saa palkkaa "11 €", niin kahdesta tunnista saa "22 €" ja 8 tunnista "88 €." Palkanmaksu "p "on suoraan verrannollinen tuntimäärään "t" (siis "p ~ t") eli formula_14, missä verrannollisuuskerroin "k = 11 €/h".


title: Suoraan verrannollisuus

text: Ohmin lain mukaisesti toimiva virtapiirin komponentti antaa virran "I "kasvaa sitä mukaa kuin jännite "U" kasvaa. Mitattuja jännitteen ja virran arvoja voidaan pitää suoraan verrannollisina, jos niiden verrannollisuuskerroin on aina sama. Mittaamiseen liittyvistä epätarkkuuksista johtuu, ettei verrannollisuuskerroin ole aina ihan sama. Kuitenkin, mitä paremmilla välineillä jännitettä ja virtaa mitataan, sitä tarkemmaksi verrannollisuuskerroin tulee. Tarkkuuden paraneminen näkyy myös kuvaajan mittapisteiden parempana kollineaarisuutena. Kuvaajan antaman vaikutelman mukaan voidaan (käytetyllä tarkkuudella) esittää, että formula_15.


title: Suoraan verrannollisuus

text: Esimerkiksi seuraavat luonnonlait kuvaavat kahta suoraan verrannollista suuretta (nimetty suluissa):


title: Suoraan verrannollisuus

text:
Koska edellä on esitetty, että
huomataan eri arvojen taulukosta, että uusia arvoja voi laskea kertomalla ja jakamalla arvoja vakiolla sekä lisäämällä ja vähentämällä arvoja toisistaan. Taulukossa on tästä muutama esimerkki.


title: Suoraan verrannollisuus

text: Matemaattisesti kaksi suhdetta (eri maalaustilannetta) voidaan kirjoittaa verrantoyhtälöksi, koska verrannollisuuskertoimet säilyvät eri tilanteissa samana


title: Suoraan verrannollisuus

text:
Ottamalla taulukosta ensimmäisen ja viimeisen rivin arvot, voidaan ne sijoittaa verrantoyhtälöön
Yhtälön ratkaisu on


title: Suoraan verrannollisuus

text: Kahden suureen "x "ja "y "arvoja voidaan esittää "xy"-koordinaatistossa, jotta niiden välinen verrannollisuus tulisi havaituksi. Kuvaajan yhtälö on tällöin joko muotoa" y" "= kx" tai "x = ly" riippuen siitä, miten riippuva- ja riippumaton muuttuja valitaan. Verrannollisuuskertoimet" k" ja" l "ovat aina toistensa käänteislukuja. Tavallisesti muuttuja "x" on rippumaton muuttuja, jolloin sen arvot luetaan vaaka-akselilta, ja "y" luetaan riippuvana muuttujana pystyakselilta. Kuvaajan yhtälöksi tulee siten "y = kx", missä "k" on suureiden verrannollisuuskerroin.


title: Suoraan verrannollisuus

text: Suoraan verrannollisuutta esittävässä kuvaajassa on kaksi tunnusmerkkiä. Kuvaajan käyrä on suora ja tämä suora kulkee origon kautta. Suureilla saattaa olla myös negatiivisia arvoja, jolloin kuvaaja kulkee origon läpi, mutta muutoin kuvaaja alkaa origosta. Suoran jyrkkyyttä kuvaava kulmakerroin on verrannollisuuskertoimen "k" arvo.


title: Raatihuone

text: Raatihuoneella (, ) tarkoitetaan rakennusta, joka on alun perin perustettu kaupunginraadin eli nyttemmin kaupunginvaltuuston toimipaikaksi. Suomessa niitä rakennettiin keskiajalta lähtien kaupunkeihin, joissa sijaitsi raastuvanoikeus. Ne sijaitsivat kaupunkien keskeisillä paikoilla, ja olivat raastuvanoikeuksien ansiosta myös oikeudellisia keskuksia. Suomessa niissä kokoontuivat raastuvanoikeuden lisäksi myös maistraatti ja kaupungin raati eli johto sekä mahdollisesti huutokauppakamari. Raatihuoneessa saattoi olla myös vankila ja poliisiasema. Raatihuoneet alkoivat menettää merkitystään, kun alettiin rakentaa uudenaikaisempia ja monipuolisempia kaupungintaloja, joilla vastattiin kasvaneeseen tilantarpeeseen. Tämän jälkeen vanhoja raatihuoneita on usein muutettu esimerkiksi kaupunkien edustustiloiksi. Useissa eurooppalaisissa kaupungeissa kaupungin keskustassa sijaitsee vieläkin raatihuonerakennus, mutta yleensä ne eivät enää toimi hallintorakennuksina.


title: Dunkerinajokoira

text: Dunkerinajokoira on Norjasta kotoisin oleva koirarotu. Se kuuluu FCI:n roturyhmään 6. Norjalaiset dunkerin- ja hygeninajokoirat polveutuvat samasta ajokoiramuunnoksesta, joka syntyi Norjassa 1800-luvun alkupuolella. Dunkerinajokoira on saanut nimensä WIlhelm Dunkerista, rodun kantaisän, Alarm-uroksen omistajasta. Dunkerin- ja hygeninajokoiria pidettiin vuosien mittaan välillä samana rotuna, välillä ei rotuina, mutta vuonna 1934 ne erotettiin lopullisesti toisistaan, ja kumpikin sai oman rotumääritelmän. Dunkerinajokoira on ennen kaikkea erinomainen jäniskoira. Se kuuluu nykyään harvinaisiin rotuihin.


title: Kääntäen verrannollisuus

text: Kääntäen verrannollisuus on matematiikassa ja luonnontieteissä kahden suureen välinen erityinen riippuvuus, jossa suureen käänteisluku on toisen suureen kanssa suoraan verrannollinen.


title: Kääntäen verrannollisuus

text:
Matemaattisesti tämä voidaan ilmaista yhtälöllä. Olkoot suureet "A" ja "B" kääntäen verrannolliset. Silloin ovat suureet formula_1 ja formula_2 suoraan verrannolliset, jolloin niiden arvojen suhde on aina vakio "k", ja siksi voidaan kirjoittaa
Tällöin sanotaan, että ""suure A on kääntäen verrannollinen suureeseen B"" ja tämä voidaan lyhentää joko formula_4 eli formula_5 tai formula_6. Suhdeluku "k" on määritelmän verrannollisuuskerroin, jonka merkitys on käänteisessä verrannollisuudessa erilainen kuin suorassa verrannollisuudessa.


title: Kääntäen verrannollisuus

text: Suureet, jotka ovat kääntäen verrannollisia, käyttäytyvät käänteisesti. Kun toinen suure kasvaa, pienenee toinen suure, ja päinvastoin. Suureen pieneneminen riippuu aina toisen suureen kasvamisesta niin, että niiden kasvukertoimet ovat toistensa käänteislukuja. Toinen tapa varmistaa käänteinen verrannollisuus on laskea toiselle suureelle käänteisluvut ja tutkia, ovatko ne tämän jälkeen suoraan verrannolliset suureet. Ehkä helpoin tapa on kuitenkin kertoa suureiden arvot keskenään. Jos tulon arvo" k" on aina sama, ovat suureet kääntäen verrannolliset.


title: Kääntäen verrannollisuus

text: Juhlissa kakku on leikattu valmiiksi 12 viipaleeseen. Juhliin saapuu ensin 4 vierasta, jolloin kakusta riittää 3 viipaletta kullekin vieraalle. Kun juhliin saapuu 2 vierasta lisää, jää viipaleita jokaiselle enää 2. Tilanne, jossa kakku jaetaan vieraille kokonaan, on vieraiden lukumäärän ja saatujen viipaleiden lukumäärän suhteen kääntäen verrannollinen. Tämän voi todeta kertomalla suureiden arvot keskenään. Alussa oli 4 vierasta ja kullekin riitti 3 viipaletta. Näiden lukumäärien tulo on 4•3 = 12. Lopussa oli 6 vierasta ja jokainen sai 2 viipaletta. Nytkin tulo on 6•2 = 12.


title: Kääntäen verrannollisuus

text: Automatka kaupunkien "A" ja "B" välillä on 210 kilometriä. Jos autolla ajaa tämän matkan tasaisella 70 km/h nopeudella, vie ajomatka 3 tuntia. Jos saman matkan ajaa 42 km/h, vie se nyt 5 tuntia. Nopeus ja ajoaika ovat toisilleen kääntäen verrannollisia ja verrannollisuuskerroin on 70 km/h•3h = 210 km (eli kuljettava matka).


title: Kääntäen verrannollisuus

text:
Esimerkiksi kerrostalon maalausurakassa maalarien lukumäärän vaikutusta työn kestoon voidaan arvioida verrannollisuutta hyväksi käyttäen. Silloin
ja eri tilanteita voidaan arvioida taulukoimalla niitä helppojen lukujen avulla.


title: Kääntäen verrannollisuus

text:
Jos tunnetaan verrannollisuuskerroin, voidaan viimeisen rivin tuntematon "x" ratkaista. Viimeiseltä riviltä saadaan
Ellei verrannollisuuskerrointa tunneta, mutta tiedetään taulukon kaksi vasenta saraketta. Matemaattisesti kaksi suhdetta (eri maalaustilannetta) voidaan kirjoittaa verrantoyhtälöksi, koska verrannollisuuskertoimet säilyvät eri tilanteissa samana
Viimeinen vaihe on samanlainen verranto kuin suoraan verrannossakin mutta sillä erolla, että oikeanpuoleinen suhde on sen käänteisluku.


title: Kääntäen verrannollisuus

text: Ottamalla taulukosta ensimmäisen ja viimeisen rivin arvot, voidaan ne sijoittaa verrantoyhtälöön (oikea puoli käännettynä)


title: Kääntäen verrannollisuus

text: Kahden suureen "x "ja "y "arvoja voidaan esittää "xy"-koordinaatistossa, jotta niiden välinen verrannollisuus tulisi havaituksi. Kuvaajan yhtälö "xy = k" voidaan ratkaista toisen suureen suhteen, jolloin yhtälö on joko muotoa "y = k/x" tai "x = k/y" riippuen siitä, miten riippuva- ja riippumaton muuttuja valitaan. Tavallisesti muuttuja "x" on rippumaton muuttuja, jolloin sen arvot luetaan vaaka-akselilta, ja "y" luetaan riippuvana muuttujana pystyakselilta. Kuvaajan yhtälöksi tulee siten "y = k/x", missä "k" on suureiden verrannollisuuskerroin. Kuvaajaa kutsutaan hyperbeliksi.


title: Kääntäen verrannollisuus

text: Valitsemalla vapaasti toinen suure, josta käytetään kuvaajan piirtämisessä sen arvojen käänteislukuja, voidaan esittää suoraan verrannollisten suureiden kuvaaja. Suureen ja toisen suureen käänteisluvun muuttujilla kuvaajasta tulee origon kautta kulkeva suora. Suoran jyrkkyyttä kuvaava kulmakerroin on verrannollisuuskertoimen "k" arvo.


title: Benjamin Miles Franklin

text: Benjamin Miles ”C-Note” Franklin on fiktiivinen hahmo televisiosarjassa "Pako". Häntä näyttelee Rockmond Dunbar. Hahmo teki ensiesiintymisensä sarjan pilottijaksossa yhtenä Fox Riverin vankina.


title: Benjamin Miles Franklin

text:
C-Notella on vaimo nimeltä Kacee ja tytär Dede. Lempinimi C-Note tulee Yhdysvaltain 100 dollarin setelistä, jossa komeilee Franklinin kaima Benjamin Franklin. C tarkoittaa roomalaisilla numeroilla numeroa 100. Franklin palveli Yhdysvaltain maavoimien kersanttina Kuwaitissa. Palveluksessa hän näki vankien laitonta kidutusta, ja koska aikoi kertoa siitä ylemmille tahoille, hänet erotettiin maavoimista. Sotilasuran jälkeen hän ei löytänyt toista työtä, eikä hänellä siksi ollut varaa elättää perhettään. Hänen lankonsa Darius Morgan (Mike Jones) oli rekkamies ja ehdotti C-Notelle, että tämä alkaisi auttamaan varastetun tavaran kuljettamisessa. Lopulta C-Note saatiin kiinni, ja koska hän ei paljastanut rikostovereitansa, hänet lähetettiin Fox Riverin vankilaan. Vaimolleen ja tyttärelleen hän ei ollut missään vaiheessa kertonut joutuneensa erotetuksi maavoimista ja selitti nyt lähtevänsä Irakiin yksikkönsä mukana.
Toisella tuotantokaudella C-Note yrittää päästä perheensä luo ja pyytää apua entisiltä rikostovereiltaan. Kun Kacee pidätetään ja Dede tulee sairaaksi, C-Note päättää antautua, mutta sillä ehdolla, että Kacee vapautetaan ja Dede saa hoitoa. FBI:n agentti Alexander Mahone lähettää C-Notelle hänen selliinsä laatikon ja vaatii häntä käyttämään laatikon sisältöä, joka myöhemmin paljastuu hirttoköydeksi. Myöhemmin Mahone uhkailee C-Notea, että ellei hän käytä laatikon sisältöä, hän aiheuttaa C-Noten perheelle vaikeuksia. C-Note yrittää toteuttaa Mahonen käskyä, mutta vartija huomaa sen ja estää hänen aikeensa. C-Notelle tarjotaan vapautta, jos hän todistaa agentti Mahonea vastaan.


title: Eestinajokoira

text: Eestinajokoira () on Virosta kotoisin oleva koirarotu. Eestinajokoira kuuluu Suomen kennelliiton ryhmään 6. Se ei kuitenkaan ole FCI:n tunnustama.


title: Eestinajokoira

text:
Vuoteen 1914 asti käytettiin Virossa metsästykseen niin kutsuttua venäläis-puolalaista ajokoiraa sekä englanninkettukoiraa. Näiden risteytyksinä saatiin ajokoiria, joita värityksen mukaan alettiin kutsua joko venäläis-puolalaisiksi tai englantilais- venäläisiksi ajokoiriksi. 1920-luvulla tuotiin Viroon suomenajokoiria, jotta ajokoirien ulkomuotoa saataisiin parannettua. Risteytystyölle tuli vaikea este, kun Viron metsästyslaki kielsi yli 45 cm:n korkuisten koirien käytön ajometsästyksessä. Kookkaita ajokoiria alettiin astuttaa mäyräkoirilla ja pienikokoisilla risteytyskoirilla. Ajokoirarotu sekoittui niin pahasti, että jalostuskelpoisen materiaalin määrä supistui vähiin. 1930-luvulla
tuotettiin Länsi-Euroopasta beaglejä, sveitsinajokoiria, luzerninajokoiria ja berninajokoiria. Niitäkin alettiin risteyttää paikallisiin pieniin ajokoiriin. Toinen maailmansota keskeytti järjestelmällisen jalostustyön pitkäksi aikaa.
Osa koirista kuitenkin säilyi, ja jalostustytötä jatkettiin sodan päätyttyä. Uuden ajokoirarodun vaatimuksia vastasivat parhaiten beagle- ja sveitsiajokoiraristeytykset. Jalostusmateriaaliksi arveltiin riittävän 800–900 koiraa. Syksyllä 1954 kutsuttiin koolle toimikunta, joka tarkasti 648 koiraa ja vahvisti rotumääritelmän, jossa otettiin huomioon ulkomuoto ja metsästysominaisuudet. Saman vuoden joulukuussa eestinajokoira hyväksyttiin Venäjällä virallisesti.


title: Eestinajokoira

text:
Eestinajokoiran luusto on vahva ja lihakset on hyvin kehittyneet. Kirsu saa olla musta tai ruskea, riippuen koiran väristä ja kuono on suora ja pitkä. Rodun korvat ovat ohuet, pitkät ja riippuvat, kuten useimmilla ajokoirilla. Eestinajokoiran runko
on luonnostaan tynnyrimäinen, se ei johdu ylipainosta. Eestinajokoiran häntä ohenee hännänpäätä kohti ja on muodoltaan
miekkamainen. Koiran raajat ovat luisevat, lihaksikkaat ja suorat, silmät ovat lempeän tummanruskeat.


title: Eestinajokoira

text: Eestinajokoira on rauhallinen ja kiltti, mutta sen riistavietti on erittäin voimakas. Luonteeltaan koirat ovat herkkiä loukkaantumaan eikä niitä useinkaan tarvitse kahta ketaa käskeä, mutta ovat helposti motivoitavissa moneenkin lajiin kaikenikäisille harrastajille. Kotona tasainen ja jopa mukavuudenhaluinenkin koira syttyy metsässä periksiantamattomaksi ja fiksun käytöksen omaavaksi jäljittäjäksi, jolla on kantava selkeästi muista ajavista koirista eroava haukku. Pääsääntöisesti eestinajokoirat ovat sorkkavapaita ja nuorena riistalle syttyneitä, mutta aktiivinen ja erittäin fiksu koira on helppo vetää myös yli liian aktiivisella käytöllä. Sosiaalisena, ystävällisenä koirana eestinajokoiran tapaa usein isäntäperheen kanssa samassa talossa - ja usein myös samassa sängyssä.


title: Ruth Patrick

text: Ruth Myrtle Patrick (26. marraskuuta 1907 Topeka, Kansas – 23. syyskuuta 2013 Lafayette Hill, Pennsylvania) oli yhdysvaltalainen kasvitieteilijä ja limnologi, joka oli erikoistunut piilevien ja makeanveden ekologian tutkimukseen.


title: Ruth Patrick

text: Patrick valmistui Sunset Hill Schoolista vuonna 1925 ja sai tohtorinarvon Virginian yliopistosta 1934. Hän oli Kansallisen tiedeakatemian jäsen vuodesta 1970 lähtien.


title: Ruth Patrick

text: Patrickin tutkimuksia on julkaistu laajalti, ja hän sai vuonna 1996 ansioistaan Yhdysvaltain presidentin myöntämän National Medal of Science -palkinnon. Ruth Patrick Science Education Center on nimetty hänen mukaansa.


title: SAX

text: SAX (lyhenne sanoista Simple API for XML eli "yksinkertainen rajapinta XML:lle") on ohjelmistotekniikassa käytetty sarjamuotoinen XML-muotoisen tiedon käsittelyrajapinta. SAX tarjoaa mekanismin tiedon lukemiseen XML-dokumentista ja se on suosittu vaihtoehto DOM-objektimallille.


title: SAX

text: XML-jäsennin eli käsittelijä joka toteuttaa SAX-rajapinnan toimii tietovirran (stream) käsittelijänä tapahtumapohjaisen rajapinnan avulla. Käyttäjä määrittelee tietyt takaisinkutsumetodit (callback), joita kutsutaan kun tietyt tapahtumat (eventit) tapahtuvat tiedon käsittelyn aikana. SAX-tapahtumiin kuuluvat:Tapahtuma syntyy joka kerta kun jokin näistä entiteeteistä kohdataan XML-datasta, samoin myös kun kohdataan entiteetin loppu. XML-attribuutit tarjotaan osana tietoa joka välitetään elementtitapahtumille.


title: SAX

text: SAX-käsittely on yksisuuntainen. Aikaisemmin luettua dataa ei voida lukea uudelleen käynnistämättä käsittelyä uudelleen alusta. Toisin kuin DOM, SAX mahdollistaa muistia suurempien dokumenttien käsittelyn. Sillä ei voi kuitenkaan validoida dokumenttia.


title: SAX

text: Toisin kuin DOM:ssa, SAX:lle ei ole muodollista määritelmää eli spesifikaatiota. Java-toteutus on suuntaa antava ja muun kieliset toteutukset tavallisesti jäljittelevät Java-toteutusta.


title: Schiedam

text: Schiedam on kunta ja kaupunki Alankomaissa Etelä-Hollannin provinssissa. Asukkaita kunnassa on 75 227 (30.6.2008) ja pinta-ala on 19,89 neliökilometriä, josta vettä on 1,76 km². Kunnan väestötiheys on 4 149 as./km². Schiedam on tunnettu geneveristä, liköörien ja ginin tislaamoista, historiallisesta keskustasta ja maailman korkeimmista tuulimyllyistä. Kunnassa sijaitsee myös satama. Schiedam onkin tärkeä laivanrakennuskeskus. Kunnassa on suuri määrä teollisuutta.


title: Schiedam

text: Kunta rajoittuu idässä Rotterdamiin, lännessä Vlaardingeniin ja etelässä Nieuwe Maas -jokeen.


title: Schiedam

text: Kunnan historiallisia maamerkkejä ovat esimerkiksi vuodelta 1260 peräisin oleva Mathenessen linnanrauniot, 1400-luvulla rakennettu Pyhän Johanneksen kirkko ja kaupungintalo 1600-luvulta. Kunnassa sijaitsee myös kunnallinen museo.


title: Schiedam

text: Noin vuonna 1250, Schie-joki padottiin estämään meriveden pääsy polderille. Kaupunki on muodostunut padon ympärille. Kunta on myös saanut nimensä Schie-joen padon mukaan. Schiedam johti keskiajalla alueen viljan ja kalan myyntiä siihen saakka, kunnes Rotterdam syrjäytti sen.


title: Schiedam

text: Vuonna 1275 Schiedam sai kaupunkioikeudet Aleida van Avesnesilta, Hollannin kreivin Willem II:n sisarelta.


title: Voronežin rintama

text: Voronežin rintama () oli puna-armeijan toisen maailmansodan rintama, joka muodostettiin 9. heinäkuuta 1942 osasta aikaisemman Brjanskin rintaman joukoista. 20. lokakuuta 1943 rintama uudelleennimettiin 1. Ukrainan rintamaksi.


title: Voronežin rintama

text: Rintama muodostettiin kun Saksan 6. armeijan joukot saavuttivat Voronežin kaupungin operaatio Sinisen alkuvaiheessa. Rintama osallistui Voronežin taisteluun sekä Stalingradin edustan puolustustaisteluihin. Joulukuussa 1942 se oli osana operaatio Saturnusta, jonka aikana se tuhosi 2. unkarilaisen armeijan. Myöhemmin se osallistui kolmanteen Harkovan taisteluun.


title: Voronežin rintama

text: Kurskin taistelussa heinäkuun alussa 1943 Konstantin Rokossovskin komentama Keskustan rintama vastasi Kurskin mutkan pohjoisosan puolustamisesta Walter Modelin joukkoja vastaan Vatutinin Voronežin rintaman puolustaessa eteläosaa Erich von Mansteinin hyökkäykseltä. Konevin Arorintama toimi reservinä saksalaisten mahdollisen läpimurron varalta. Voronežin rintama osallistui Prohorovkan massiiviseen panssaritaisteluun kenraalieversti Hermann Hothin johtama 4. panssariarmeijaa vastaan. Kurskin jälkeen rintama eteni nopeasti ja vapautti Belgorodin ja Harkovan kaupungit sekä pian koko Itä-Ukrainan.


title: Ogam

text: Ogam (Ogham) on 300-luvulta peräisin oleva aakkosto, jota käytettiin iirin ja piktin kirjoittamiseen pääasiassa 400–600-luvuilla nykyisten Irlannin ja Skotlannin alueella.


title: Ogam

text: Yksinkertaisimmillaan ogamissa oli neljä erilaista viiltoa, joilla kullakin esitettiin viisi kirjainta siten, että kirjaimessa oli yhdestä viiteen viiltoa. Näin kirjaimia oli yhteensä 20. Viides viiltojoukko koostui erikoiskirjaimista, jotka lienevät myöhemmin kehitettyjä. Ogamia on löydetty kivistä. Kirjoituksia, joista useimmat ovat lyhyitä ja sisältävät vain nimiä, tunnetaan yli 400. Niistä noin 330 on löydetty Irlannista. Perimätiedon mukaan ogamia kirjoitettiin myös puuhun, mutta materiaali on hävinnyt.


title: Ogam

text: Ogam on nimetty Irlannin muinaisen Ogma-jumalan mukaan.


title: Ota tai jätä!

text: Ota tai jätä ("Next") on yhdysvaltalainen tosi-TV-ohjelma. Ohjelmassa on tavoitteena löytää pari sokkotreffien avulla. Ohjelman deittikumppanin valitsija on suhteellisen nirso parinsa suhteen, ja toinen treffikumppani saa jokaisesta minuutista yhden dollarin, jos hän pysyy mukana ilman hylkäämistä. Suomessa Sub esitti ohjelmaa vuosina 2008–2009.


title: Maggie Wheeler

text: Maggie Wheeler (o.s. Jakobson, s. 7. elokuuta 1961 New York) on yhdysvaltalainen näyttelijä, joka tuli tunnetuksi Janicena sarjassa "Frendit". Wheeler on myös esiintynyt sarjoissa "Teho-osasto", "Kaikki rakastavat Raymondia" ja "Ensisilmäyksellä".


title: Fran Drescher

text: Francine "Fran" Joy Drescher (s. 30. syyskuuta 1957 New York City, New York) on yhdysvaltalainen näyttelijä, komedienne, tuottaja, käsikirjoittaja ja aktivisti. Hän on lisäksi toiminut ohjaajana ja kirjailijana. Drescher tunnetaan parhaiten roolistaan Fran Finena menestyneessä tilannekomediasarjassa "Nanny" (1993–1999). Fran teki elokuvadebyyttinsä vuonna 1977 John Travoltan tähdittämässä elokuvassa "Saturday Night Fever – lauantai-illan huumaa". Fran on tunnettu myös nasaaliäänestään. "Frendit"-sarjan hahmo Janice on eräänlainen parodia Drescheristä.


title: Fran Drescher

text: 1980-luvulla Drescher sai tunnustusta komedianäyttelijänä elokuvista "Hollywoodin svengijengi" (1980), "Tohtori Detroit" (1983) ja "Kaapelit irti!" (1989). Samalla hän loi televisiouraa monissa sarjoissa vierailevissa rooleissa. Vuonna 1993 Drescher saavutti laajaa mainetta pääroolistaan Fran Finena omassa sitcomissaan "Nanny", josta Drescher oli kahdesti Emmy- ja Golden Globe -ehdokkaana parhaasta naispääosasta. Lisäksi hän on saanut tunnustusta roolisuorituksistaan elokuvista "Jack" (1996) ja "Tyttö ja tyranni" (1997). Drescherillä on ollut "Nannyn" jälkeen kaksi omaa tilannekomediasarjaa, "Mutsin kyydissä" (2005–2007) ja "Happily Divorced" (2011–2013).


title: Fran Drescher

text: Kohtusyövän voittanut Drescher on terveydenhuollon puolestapuhuja ja HLBT-oikeusaktivisti. Myös hänen työnsä on ollut huomattavaa Yhdysvaltain ulkoministeriössä. Drescher on ollut naimisissa käsikirjoittaja-tuottaja Peter Marc Jacobsonin kanssa vuodet 1978–1999. Drescher asuu nykyisin Kalifornian Malibussa.


title: Fran Drescher

text: Francine Joy Drescher syntyi Queensin Kew Gardensissa, New Yorkissa 30. syyskuuta vuonna 1957. Hänen vanhempansa ovat hääkonsultti Sylvia (s. 1934) ja järjestelmäanalyytikko Morton "Morty" Drescher (s. 1929). Franilla on häntä vanhempi Nadine-sisar. Drescherin aškenasijuutalaissuku on keskieurooppalaista alkuperää.


title: Fran Drescher

text: Vuonna 1973 Drescher tuli toiseksi "Miss New York Teenager" -kilpailussa, jonka hän paljasti ensimmäisessä omaelämäkerrassaan "Enter Whining" vuonna 1996. Fran kävi Hillcrest High Schoolia Queensin Jamaicassa, missä hän tapasi tulevan aviomiehensä Peter Marc Jacobsonin. Drescher valmistui Hillcrest High Schoolista vuonna 1975. Hillcrestissä yksi Franin luokkatovereista oli koomikko Ray Romano. Drescher ja Jacobson menivät vihille 4. marraskuuta vuonna 1978 heidän ollessaan 21-vuotiaita. High schoolin jälkeen Fran kävi Queens Collegea Flushingissa.


title: Fran Drescher

text: Drescher teki elokuvadebyyttinsä menestyneessä musiikki-/draamaelokuvassa "Saturday Night Fever – lauantai-illan huumaa", joka sai ensi-iltansa vuonna 1977. Drescher teki elokuvassa pienen, mutta näyttävän roolin Connie-nimisenä tanssijana. Vuotta myöhemmin Drescher alkoi saada enemmän huomiota elokuvista "American Hot Wax – kuumaa vahaa" (1978) ja "Pelon kesä" (1978). Drescher teki myös dramaattisen roolin Miloš Formanin draamaelokuvassa "Ragtime – toivon ja vihan aika" (1981).


title: Fran Drescher

text: 1980-luvulla Drescher sai menestystä luonnenäyttelijänä elokuvissa "Hollywoodin svengijengi" (1980), "Tohtori Detroit" (1983), "Ensimmäinen leffa" (1989), "Kaapelit irti!" (1989) ja "Cadillac Man" (1990). Drescherin tunnetuimpiin elokuvarooleihin lukeutuu myös "Hei me rokataan!" (1984), jossa hän näyttelee tiedottaja Bobbi Fleckmania. Vuodesta 1982 Drescher alkoi esiintyä myös televisiossa vierailevissa rooleissa. Hän on tehnyt vierailurooleja muun muassa sarjoihin "Who's the Boss?" (1985), "Harryn lakitupa" (1986) ja "Alf" (1990).


title: Fran Drescher

text: Drescher ja Jacobson loivat oman televisiosarjansa "Nannyn" vuonna 1993, jota esitettiin CBS:llä vuodesta 1993 vuoteen 1999 asti. "Nannyn" ansiosta Drescheristä tuli maailmanlaajuisesti suuri tähti. "Nanny" on genreltään tilannekomedia, jossa Drescher näyttelee viehättävää ja pirteää Fran Fine -nimistä naista. Fran Finesta tulee ohimennen Margaret "Maggie" (Nicholle Tom), Brighton "B" (Benjamin Salisbury) ja Grace "Gracie" (Madeline Zima) Sheffieldin lastenhoitaja. Nokkeluutensa ja viehättävyytensä ansiosta Fran pääsee lasten leskeksi jääneen kalkkeutuneen ja asiallisen isän Maxwell Sheffieldin (Charles Shaughnessy) suosioon. Maxwell Sheffield on englantilainen herrasmies, joka työskentelee Broadwaylla tuottajana. Muissa rooleissa on muun muassa Daniel Davis, Lauren Lane, Renée Taylor, Ann Morgan Guilbert ja Rachel Chagall. "Nannya" tehtiin kuusi tuotantokautta ja jaksoja kertyi 147. Drescher toimi "Nannyn" tuottajana ja käsikirjoittajana. Hän myös ohjasi sarjan kolme jaksoa. Drescher sai Fran Finen roolista kaksi Emmy-ehdokkuutta parhaasta naispääosasta, ja kaksi Golden Globe -ehdokkuutta parhaasta naispääosasta vuosina 1996–1997. Fran Fine toi hänelle myös American Comedy Award- ja Satellite Award-ehdokkuudet (1996 ja 1997).


title: Fran Drescher

text: Aikakauslehti "People" valitsi Drescherin yhdeksi maailman kauneimmaksi naiseksi vuonna 1996.


title: Fran Drescher

text: Drescherin myöhempiin elokuvarooleihin lukeutuvat Francis Ford Coppolan ohjaama "Jack" (1996), "Tyttö ja tyranni" (1997), "Ihmeentekijä" (2000) ja "Hotel Transylvania" (2012). Drescher on myös lainannut ääntään Pearlille animaatioelokuvassa "Huisi hai" (2006).


title: Fran Drescher

text: "Nannyn" jälkeen Drescher teki paluun televisioon pää- ja sivuosissa. Vuonna 2003 Drescher esiintyi lyhytikäiseksi jääneen tilannekomedian "Good Morning, Miamin" jaksoissa Roberta Diazina. Vuonna 2004 Drescher esiintyi tv-spesiaalissa "", jossa esiintyivät Drescherin kollegat "Nannystä".


title: Fran Drescher

text: Vuonna 2005 Drescher teki "comebackin" televisioon uuden tilannekomediansa "Mutsin kyydissä" kanssa. Sarjassa Drescher näytteli Fran Reevesiä, kahden lapsen keski-ikäistä äitiä, joka elää Riley Martinin (Ryan McPartlin) kanssa. Ryan on Frania puolet nuorempi eikä Ryan ole paljoa Franin poikaa vanhempi. Entinen "Nanny"-kollega Charles Shaughnessy näytteli Franin hurmaavaa entistä aviomiestä, Tediä. "Mutsin kyydissä" lopetettiin 17. toukokuuta 2006 kahden tuotantokauden jälkeen.


title: Fran Drescher

text: Vuonna 2006 Drescher teki vierailevan roolin "" -sarjan jaksoon "The War at Home". Jakso esitettiin Yhdysvaltain televisiossa 14. marraskuuta. Samana vuonna Drescher lainasi ääntään naispuoliselle golemille "Simpsonien" jaksoon "Kauhujen talo, osa 17". Drescher vieraili vuonna 2008 "Entouragen" jaksossa "The All Out Fall Out", jossa hänen roolinsa oli rouva Levine.


title: Fran Drescher

text: Vuonna 2008 Drescher ilmoitti, että hänellä oli kehitteillä uusi sitcom nimeltään "The New Thirty", jossa myös Rosie O'Donnell tulisi näyttelemään. Sarja olisi kertonut kahdesta vanhahkosta lukioystävyksestä selviytymässä keski-iän kriiseistä. Sitcom jäi kuitenkin toteutumatta. Vuonna 2010 Drescher palasi uudestaan television pariin oman päiväsaikaan esitettävän "The Fran Drescher Tawk Show" -nimisen talk show'n kanssa. Vaikka ohjelma debytoi vahvasti, se lopetettiin sen kolmen viikon koeajan jälkeen ohjelman saatua kohtalaista menestystä. Seuraavana vuonna Drescherin ja Peter Marc Jacobsonin luoma sitcom "Happily Divorced" debytoi TV Landin televisiokanavalla 15. kesäkuuta vuonna 2011. "Happily Divorced" -sarjassa Drescher näyttelee losangelesilaista floristi Fran Lovettia, jonka Peter-niminen aviomies tulee ulos kaapista 18 aviovuoden jälkeen. Drescher myös tuotti ja käsikirjoitti "Happily Divorcedin" jaksoja. "Happily Divorced" lopetettiin elokuussa 2013 34:n jakson jälkeen.


title: Fran Drescher

text: Drescher debytoi Broadwaylla 4. helmikuuta vuonna 2014 musikaalissa "Cinderella" äitipuoli Madamen roolissa.